title: Potsdam

text: Cecilienhofin linnassa, joka aiemmin oli toiminut muun muassa kruununprinssi Vilhelmin (1882–1951) asuntona, pidettiin vuoden 1945 elokuussa Potsdamin konferenssi, jossa toisen maailmansodan voittajavallat Iso-Britannia, Neuvostoliitto ja Yhdysvallat kohtasivat. Konferenssin tuloksena Saksa jaettiin neljään miehitysvyöhykkeeseen.


title: Potsdam

text: Saksan demokraattisen tasavallan eli Itä-Saksan synnyttyä Potsdam oli vuodesta 1952 vuoteen 1990 hallinnollisen Potsdamin alueen hallintokaupunki. Vuonna 1951 kaupunkiin perustettiin Karl Liebknechtin pedagoginen korkeakoulu, josta myöhemmin muodostui Potsdamin yliopisto.Potsdamilainen 1. FFC Turbine Potsdam kuuluu Saksan parhaimpiin naisten jalkapallojoukkueisiin. Sen riveissä pelasi Suomen maajoukkuepelaja Essi Sainio vuosina 2006-2009.


title: Propanoli

text: Propanoli (CHOH) on yksiarvoinen, lyhytketjuinen alkoholi. Propanolista on kaksi isomeeristä muotoa: "1-propanoli", joka on primäärinen alkoholi ja "2-propanoli", joka on sekundäärinen alkoholi.


title: Propanoli

text: 1-propanolia käytetään liuottimena lääketeollisuudessa. Sitä muodostuu luonnollisesti käymisprosesseissa.


title: Propanoli

text: 2-propanoli eli isopropanoli sekundäärinen alkoholi. Sitä käytetään 60–70-prosenttisina vesiliuoksina desinfiointiin, teollisuudessa liuottimena ja kylmissä olosuhteissa jäätymisenestoaineena. Isopropanoli muodostaa veden kanssa 87,4-prosenttisen atseotrooppisen seoksen.


title: Edward Grey

text: Sir Edward Grey, arvonimeltään 1st Viscount Grey of Fallodon Bt (25. huhtikuuta 1862 – 7. syyskuuta 1933), oli Ison-Britannian ulkoministeri ja tunnettu ornitologi. Hän ilmeisesti keksi ajatuksen Kansainliitosta, jonka perustamista Yhdysvaltain presidentti Woodrow Wilson ryhtyi sittemmin innokkaasti ajamaan.


title: Edward Grey

text: Grey toimi Ison-Britannian ulkoministerinä 1905–1916, mikä on Ison-Britannian kaikkien aikojen pisin yhtäjaksoinen ulkoministerin virkakausi. Hän luotti vahvasti siihen, että erimielisyydet ja kriisit voidaan ratkaista diplomaattisin keinoin.


title: Edward Grey

text: Parlamentin ylähuoneessa hänen arvonimensä oli "Viscount Grey of Fallodon", titteli minkä käyttö päättyi hänen kuolemaansa. Hän toimi myös Ison-Britannian Yhdysvaltain suurlähettiläänä 1919–1920. Ylähuoneessa Grey jatkoi aktiivisesti poliittista toimintaansa ylähuoneen liberaalien johtajana 1923–1924 huolimatta heikkenevästä näöstään.


title: Edward Grey

text: Ennen ensimmäistä maailmansotaa Saksan keisari Vilhelm II esitti varsin hyökkäävänsävyisiä lausuntoja. Esimerkiksi vuonna 1908 keisari totesi, ettei Saksan kansa suhtaudu Isoon-Britanniaan kovinkaan suopeasti. Grey totesi tällöin, että "on todella vaikeaa turvata Euroopan rauhaa pitempään kuin viideksi vuodeksi." Tämä lause osoittautui profeetalliseksi. Hän on ehkä parhaiten tunnettu eräälle ystävälleen sanomastaan huomautuksesta, juuri ennen ensimmäisen maailmansodan syttymistä katsellessaan valojen sytyttämistä toimistonsa ulkopuolisella kadulla: "Valot tulevat sammumaan kaikkialla Euroopassa; emme tule näkemään niiden syttymistä enää meidän elinaikanamme."


title: Eric Ejiofor

text: Eric Ejiofor (s. 21. heinäkuuta 1979 Asaba, Nigeria) on nigerialainen jalkapalloilija, joka edustaa kyproslaista ENP:tä. Ejioforin pelipaikka on puolustaja. Hän on 181 cm pitkä.


title: Eric Ejiofor

text: Ejiofor aloitti uransa Katsina Unitedin joukkueessa. Sen jälkeen hän edusti myös kahta muuta kotimaansa seuraa, Shooting Starsia ja Enyimbaa, kunnes vuonna 2002 siirtyi ensimmäiseen maansa ulkopuoliseen joukkueeseen, israelilaiseen Maccabi Haifaan. Tätä ennen Ejioforin kaksi edellistä siirtoa ulkomaille olivat kariutuneet, hän ei muun muassa saanut työlupaa Englantiin pelatakseen Portsmouth FC:ssä.


title: Eric Ejiofor

text: Ejiofor kuului usean vuoden ajan Nigerian maajoukkueen runkopelaajiin. Maajoukkueessa hän debytoi 2. syyskuuta 2000 Namibiaa vastaan pelatussa ottelussa. Ejiofor edusti Nigeriaa Afrikan mestaruusturnauksessa 2002 ja MM-kisoissa 2002. Hän on pelannut 12 maaottelua.


title: Picander

text: Picander eli Christian Friedrich Henrici (Stolpen 14. tammikuuta 1700 – Leipzig 10. toukokuuta 1746) oli saksalainen runoilija, joka kirjoitti lukuisia librettoja Johann Sebastian Bachin kantaatteihin. Picander aloitti runoilijana vuonna 1721 kirjoittamalla eroottisia runoelmia ja draamoja. Vuonna 1725 hän kirjoitti ensimmäiset kantaattilibretot Bachille, joista tuli teokset ”"Entfliehet, verschwindet”" BWV 249a ja ”"Zerreißet, zersprenget”" BWV 205. Kuitenkin jo vuonna 1723 sävelletty kantaatti ”"Bringet dem Herrn Ehre”" BWV 148 perustui Picanderin runoon ”"Weg”", joka oli julkaistu vuosina 1724–1725 runokokelmassa ”"Sammlung erbau licher Gedancken”". Picander toimi koko Bachin Leipzigin kauden ajan tämän merkittävänä yhteistyökumppanina ja viimeinen Picanderin teksiin kirjoitettu kantaatti, ”"Talonpoikaiskantaatti”" BWV 212 valmistui vuonna 1742.


title: Hiromu Arakawa

text: Hiromu Arakawa (, s. 8. toukokuuta 1973) on japanilainen mangaka, joka on tullut pääasiassa tunnetuksi sarjastaan "Hagane no Renkinjutsushi" ("Fullmetal Alchemist"). Arakawan oikea etunimi on Hiromi, mutta koska sanan kirjoitusmerkkien lukutapa on sama kuin Hiromu-miestennimen, lukijat erehtyivät luulemaan häntä mieheksi. Arakawaa tämä ei haitannut, vaan hän otti Hiromu Arakawan taiteilijanimekseen. Arakawa esiintyy itse töissään silmälasipäisen piirroslehmän muodossa.


title: Hiromu Arakawa

text: Arakawa synnytti vuonna 2007 pojan, joka ei ole ollut julkisuudessa. Hän ei ole kertonut, onko sinkku vai naimisissa. Arakawa ilmoitti eräässä haastattelussa, että aikoo luetuttaa FMA-mangan pojallaan, kun tämä on 15-vuotias. Hän toivoo, että poika sanoisi mangan olevan mielenkiintoinen. Raskausaikanaan Arakawa ei pitänyt lainkaan taukoa mangan piirtämisestä, vaan teki töitä jopa sairaalassa synnytyksen jälkeen.


title: Hakusanamainonta

text: Hakusanamainonta, myös hakukonemainonta, on Internet-hakukoneiden kuten Googlen, Yahoo!:n ja Bingin tarjoama teksti- ja kuvamainontapalvelu. Siinä käyttäjälle esitettävä mainos valitaan käyttäjän hakusanan ja sijainnin sekä mainostajan päivittäisen ja kuukausittaisen budjetin perusteella. Mainokset voivat esiintyä priorisoituina linkkeinä tai erillisinä "bannereina" sivun laidassa ja niitä kutsutaan nimellä hakusanamainos tai maksu per klikkaus -mainos (engl. PPC eli Pay-Per-Click).


title: Hakusanamainonta

text: Googlen hakupalvelua käytettäessä hakusanamainokset ilmestyvät tavallisesti hakutuloslistan ylä- ja alapuolelle kohtaan "Sponsorien linkit" (engl. "Sponsored Links"). Joskus listan yläpuolella näytetään värjätyllä taustalla mainoksia, jotka keräävät paljon klikkauksia ja joista maksetaan riittävästi verrattuna kilpaileviin mainoksiin.


title: Hakusanamainonta

text: Googlen hakusanamainospalvelu Google AdWords eroaa muista palveluista (Bing, Yahoo! Overture) siten, että hakusanamainos voi olla hyvin yleinen eikä suoraan hakusanaan liittyvä. Yahoo!:n Overturessa hakusanamainonta on hyvin tarkkaa tuotekohtaista mainontaa, ja MSN:n (beta-versiona Ranskassa, Singaporessa ja Yhdysvalloissa) mainonnasta n. 60 % tarjoaa Overture ja loput MSN:n oma beta-vaiheessa oleva hakusanamainontapalvelu.


title: Hakusanamainonta

text: Hakusanamainonta mahdollistaa kustannustehokkaan tavan mainostaa Internetissä. Sen avulla saadaan aikaan paremmin kohdistettuja kampanjoita ja kontaktoinnin hinta on edullinen, sillä jokainen mainosta klikkaava käyttäjä on ainakin silmäillyt kyseistä mainosta, koska on hakenut mainokseen viittaavalla hakutermillä. Näin ollen käyttäjästä, jolle mainos näytetään, tulee prospekti.


title: Hakusanamainonta

text: Useat mainos- ja markkinointitoimistot sekä Internet-markkinointiin erikoistuneet konsulttiyritykset tarjoavat palveluna hakusanamainontaa. Mikäli tällaisen palvelun asiakas ei halua mahdollisimman suurta näkyvyyttä, ongelmaksi saattaa tulla eturistiriita: palveluntarjoajan edun mukaista on käyttää asiakkaan mainostamiseen varattuja rahoja nopeasti, kun taas asiakkaalle olisi edullisempaa valikoivampi mainosten kohdistaminen. Tämä ristiriitatilanne koskee hinnoittelumallia, jossa mainonnan tilaaja maksaa joka napsautuksesta toteuttajalle.


title: Hakukoneoptimointi

text: Hakukoneoptimointi tarkoittaa toimenpiteitä, joilla pyritään parantamaan yksittäisen verkkosivun tai kokonaisen verkkosivuston sijoituksia hakukoneiden hakutulosten luettelossa tiettyjä hakusanoja käytettäessä. Tavoitteena on yleensä saada haluttu verkkosivu hakutulosten kärkeen ja hakijat valitsemaan kyseinen sivu. Lisäksi pyritään parantamaan sivuston sijoituksia myös ennalta arvaamattomilla hakulauseilla eli niin sanotuilla pitkän hännän hakusanoilla.


title: Hakukoneoptimointi

text: Sanalla ”optimointi” viitataan tässä verkkosivujen sisältöön, joka optimoidaan ”hakukoneystävälliseksi”. Tämä tarkoittaa, että verkkosivut suunnitellaan ja toteutetaan hakukoneita ajatellen. Hakukoneoptimointi on prosessina aikaa vievä, mutta saavutetusta tuloksesta on usein pitkäaikaista hyötyä. Toisaalta hakukoneoptimointiin liittyy muutakin kuin verkkosivujen sisällön muokkaaminen. Tärkeänä keinona pidetään linkkisuosion, eli verkkosivulle osoittavien linkkien määrän ja laadun lisäämistä, joka nostaa verkkosivun arvoa hakukoneiden silmissä. Hakukoneoptimointiin läheisesti liittyvää toimintaa on tehokkaiden sisääntulosivujen suunnittelu, jolla pyritään houkuttelemaan sivustolle saapuva kävijä esimerkiksi tilaamaan jotakin.


title: Hakukoneoptimointi

text: Hakukoneoptimointi jaetaan toisinaan ns. "white hat" ja "black hat" -hakukoneoptimointiin. Näiden ero on se, että "black hat" -optimoinnin menetelmät kielletään kohteena olevan hakukoneen eli tyypillisesti Googlen ohjeissa tai niitä pidetään epäeettisinä. Google voi rangaista "black hat" -keinoja soveltavaa sivustoa esimerkiksi poistamalla sen hakutuloksistaan. "White hat" -hakukoneoptimointi on sitä vastoin hakukoneidenkin hyväksymää toimintaa, ja esimerkiksi Google ja sen työntekijät antavat julkisesti ohjeita siihen liittyvissä asioissa.


title: Hakukoneoptimointi

text: Hakukoneoptimoidun sivun sijoitus hakutuloksissa voi vaihdella huomattavasti, koska hakukoneet (esimerkiksi Google ja Bing) muuttavat jatkuvasti algoritmejaan eli tapaansa järjestää hakutuloksia. Muita tulosten muuttumiseen vaikuttavia asioita ovat esimerkiksi kilpailijoiden tekemät optimoinnit ja verkkosivujen päivitykset. Googlessa hakutuloksien järjestys perustuu yli 200 eri kriteeriin.


title: Hakukoneoptimointi

text: Merkittäviä tuloksia voidaan saavuttaa jo pelkästään muuttamalla sivujen teknistä toteutustapaa paremmin hakukoneiden ymmärtämään muotoon. Löydettävyyttä hankaloittavia asioita voivat olla esimerkiksi kehykset, kuvilla toteutetut linkit, huono informaatioarkkitehtuuri, flash-tekniikalla toteutetut sivut ja kävijäkohtaisia parametrejä sisältävät osoitteet. Helpoimmalla hakukoneoptimoinnista päästään huomioimalla nämä tekijät jo verkkosivuston toteutusvaiheessa, jolloin myöhemmin ei tarvitse ryhtyä vaivalloisiin korjaustöihin.


title: Hakukoneoptimointi

text: Eri menetelmien tehokkuudesta käydään alalla jatkuvaa keskustelua ja optimoinnin parhaita käytänteitä on vaikea yksiselitteisesti nimetä. Kuitenkin esimerkiksi Tietokone-lehden (10/2006) artikkelissa on esitetty Risto Poutiaisen "Optimoinnin kymmenen askelmaa" -lista, jonka kolme ensimmäistä toimenpidettä ovat seuraavat:


title: Hakukoneoptimointi

text: Hakukoneoptimointia voidaan pitää yhtenä hakukonemarkkinoinnin muotona. Hakukonemarkkinointi-sanalla on alun perin viitattu sekä hakukoneoptimointiin että hakusanamainontaan. Tosin nykyään hakukonemarkkinoinnilla tarkoitetaan joskus pelkkää hakusanamainontaa. On esitetty, että muualla kuin Suomessa (lähinnä muualla Euroopassa ja Yhdysvalloissa) hakukoneoptimointi olisi merkittävä osa yritysten markkinointiviestintää. Hakukoneiden käytön yleistyessä myös monet suomalaiset markkinointiyritykset tarjoavat hakukoneoptimointia palveluna.


title: Georg Christian Lehms

text: Georg Christian Lehms (Liegnitz, nykyinen Legnica 1684 – 15. toukokuuta 1717) oli saksalainen runoilija, joka toimi runoilijana ja kirjastonhoitajana Darmstadtin hovissa. Hänen tehtäviinsä kuului kantaattien librettojen kirjoittaminen, jotka sävelsivät hovin "Kapellmeister" ja vara-"Kapellmeister", Christoph Graupner ja Gottfried Grünewald.


title: Georg Christian Lehms

text: Johann Sebastian Bach omisti Lehmsin kirkkovuoden kantaattitekstien kokoelman, joka painettiin vuonna 1717 ja hän sävelsi sen pohjalta useita kertoja. Lehmsin teksteihin on sävelletty muun muassa kantaatit ""Mein Herze schwimmt im Blut"" BWV 199 ja ""Widerstehe doch der Sünde"" BWV 54.


title: Kratylos (dialogi)

text: Kratylos (; ) on Platonin kirjoittama dialogi, joka käsittelee kielenfilosofiaa. Sen toinen nimi Thrasylloksen jaottelussa on "Nimien oikeellisuudesta" (, "Peri orthotētos onomatōn"). Dialogissa keskustelevat Sokrates, Kratylos ja Hermogenes.


title: Kratylos (dialogi)

text: Platonin teosten joukossa "Kratylos" kuuluu tämän keskivaiheen dialogeihin. Näin se on kirjoitettu siihen aikaan, jolloin Platon oli perustanut oman Akatemiansa. Teos voidaan nähdä myös kuuluvaksi siirtymäkauteen varhaisvaiheen ja keskivaiheen dialogien välillä. Tarkemmin dialogi on ajoitettu noin vuoteen 360 eaa.


title: Kratylos (dialogi)

text: Diogenes Laertioksen esittämässä, Thrasylloksen tekemässä Platonin teosten jaottelussa dialogi kuuluu II tetralogiaan yhdessä dialogien "Theaitetos", "Sofisti" ja "Valtiomies" kanssa. Aiheensa puolesta Thrasyllos luki dialogin Platonin loogisten teosten joukkoon. Aristofanes Byzantionlaisen jaottelussa dialogi kuuluu puolestaan II trilogiaan yhdessä "Sofistin" ja "Valtiomiehen" kanssa.


title: Kratylos (dialogi)

text: Dialogissa kaksi miestä, Kratylos ja Hermogenes, kysyvät Sokrateelta, ovatko nimet ”konventionaalisia” vai ”luonnollisia”, eli onko kieli eli Platonin tapauksessa muinaiskreikka satunnaisten merkkien järjestelmä vai onko sanoilla joku luontainen, sisäänrakennettu suhde niihin asioihin, joita ne merkitsevät. Se on varhaisin Kreikan klassisen ajan kirjoitus joka käsittelee etymologiaa ja lingvistiikkaa.


title: Kratylos (dialogi)

text: Keskustelussa sanan suhteesta sen subjektiin Sokrates vertaa sanan alkuperäistä luomista taiteilijan työhön. Taidemaalari käyttää värejä ilmaistakseen subjektin perusolemuksen maalauksen muodossa. Samalla tavalla sanojen luoja käyttää kirjaimia, jotka ilmaisevat tiettyjä äänteitä, ilmaisemaan sanojen subjektin perusolemusta. Jotkut kirjaimet sopivat parhaiten pehmeille asioille, jotkut nestemäisille, ja niin edelleen. Sokrates sanoo, että ”tämä olisi kielen täydellisin tila”.


title: Kratylos (dialogi)

text: Kratylos kannattaa näkemystä, jonka mukaan sanojen suhde niiden merkitsemiin asioihin on luontainen. Hermogeneen vasta-argumentti puolestaan on, että nimet ovat tulleet merkitsemään asioita ainoastaan tavan ja tottumuksen seurauksena. Ne eivät ilmaise asioiden perusolemusta, ja siksi ne voitaisiin vaihtaa johonkin täysin asiaan liittymättömään, jos sanoja käyttävät sopisivat asioista niin.


title: Kratylos (dialogi)

text: Näiden kahden näkemyksen välinen raja on usein hämärä. Yli puolet dialogista Sokrates tekee Hermogeneen pyynnöstä arvauksia, mistä tiettyjä asioita kuvaavat nimet ja sanat ovat tulleet. Näihin lukeutuvat kahdentoista olympolaisen jumalan nimet, sekä useita sanoja, jotka kuvaavat abstrakteja asioita. Sokrates selittää muun muassa, että nimen 'Poseidon' taustalla on "Posidesmon", ”jalkakahle”; 'Demeter' on "hē didousa mētēr", ”(ravintoa) antava äiti”; 'järki' ("fronēsis") on "forās kai rhou noēsis", ”liikkeen ja virtaamisen taju”; ja 'harmi' ("aniā") on "ienai", ”liikkeen estävä”. Moni nimistä olisi siis tullut ajatuksesta, joka on alun perin liittynyt nimeen, mutta sana on muuttunut ajan saatossa. Niiden sanojen, joiden alkuperää hän ei osaa selvittää, hän olettaa olevan ulkomaista alkuperää tai muuttuneen niin paljon, että ne eivät enää muistuta lähtökohtaansa juuri lainkaan.


title: Mühlhausen

text: Mühlhausen on kaupunki Thüringenin osavaltiossa Saksassa. Se on Unstrut-Hainichin alueen pääkaupunki ja sijaitsee Unstrutjoen varrella. Vuonna 2014 kaupungissa oli 33 210 asukasta. Varhaisimmat kirjalliset tiedot kaupungista ovat vuodelta 967. Johann Sebastian Bach toimi kaupungin Divi Blasi-kirkon urkurina vuosilta 1708–1709.


title: Mühlhausen

text: Vuonna 1944 Buchenwaldin keskitysleiri perusti kaupunkiin naisille tarkoitetun alileirin, joka vapautettiin maaliskuussa 1945. Kaupunki kuului Saksan demokraattiseen tasavaltaan vuosina 1949–1989 ja tuolloin kaupunki kantoi nimeä "Thomas-Müntzer-Stadt Mühlhausen", jolla viitattiin 1500-luvun radikaaliteologiin Thomas Müntzeriin.


title: Mühlhausen

text: Mühlhausenilla on neljä ystävyyskaupunkia:


title: Alberto Braglia

text: Alberto Braglia (23. maaliskuuta 1883 Campogallano, Italia – 5. helmikuuta 1954) oli italialainen voimistelija ja kolminkertainen olympiavoittaja. Hän voitti olympiakultaa Lontoossa 1908 moniottelussa ja Tukholmassa 1912 sekä moniottelussa että joukkuekilpailussa. Braglia valmensi Italian joukkuemestaruuteen vuoden 1932 olympialaisissa.


title: Alberto Braglia

text: Alberto Braglia syntyi vuonna 1883 Campogallanossa. Hän kiinnostui voimistelusta jo lapsena ja harjoitteli itsenäisesti perheensä ladossa.


title: Alberto Braglia

text: Braglia liittyi vuonna 1900 modenalaiseen voimistelu- ja miekkailuseuraan. Hän keskittyi voimisteluharjoittelussaan rekille, renkaisiin, hevoseen ja nojapuihin. Braglia voitti jo vuonna 1903 kansallisia kilpailuja Carpissa ja Teramossa ja kansainvälisiä kilpailuja 1904 Firenzessa ja Monsissa.


title: Alberto Braglia

text: Vuonna 1906 Braglia osallistui Ateenan välikisoihin. Hän sijoittui hopealle sekä viisi- että kuusiottelussa. Lontoon olympialaisissa 1908 Braglia voitti olympiakultaa voimistelun yleiskilpailussa.


title: Alberto Braglia

text: Lontoon olympialaisten jälkeen Braglialla ei ollut vakituisia töitä, ja hän alkoi esiintyä julkisesti. Hänet tunnettiin lempinimellä ”Ihmistorpedo”. Julkisten esiintymisiensä takia Italian voimisteluliitto julisti Braglian ammattilaiseksi. Yhdessä esiintymisessä hän mursi olkapäänsä ja muutaman kylkiluun. Tämän jälkeen hänen nelivuotias lapsensa kuoli, mikä aiheutti Braglialle hermoromahduksen.


title: Alberto Braglia

text: Braglia sai ennen vuoden 1912 olympialaisia takaisin amatööristatuksensa ja samalla osallistumisoikeutensa olympiakisoihin. Hän oli siihen mennessä toipunut fyyisesti ja henkisesti olympiadin ajan tapahtumista. Braglia osallistui Tukholmassa joukkue- ja yleiskilpailuun, ja hän sai molemmissa kultamitalin.


title: Alberto Braglia

text: Urheilu-uran jälkeen Bragliasta tuli suosittu sirkustaiteilija. Hän kiersi sekä Euroopassa että Amerikassa.


title: Alberto Braglia

text: Braglia toimi Italian voimistelujoukkueen valmentajana vuoden 1932 olympialaisissa, joissa Italia otti yllättäen joukkuekultaa. Hän oli mukana myös Italian joukkueen mukana vuoden 1948 olympialaisissa.


title: Alberto Braglia

text: Braglia sairastui arterioskleroosiin ja kuoli vuonna 1954.


title: Alberto Braglia

text: Modenan jalkapallostadion on nimetty Alberto Braglian mukaan.


title: Dan Eggen

text: Dan Eggen (s. 13. tammikuuta 1970 Oslo, Norja) on norjalainen entinen jalkapalloilija. 192 senttimetriä pitkän Eggenin pelipaikka oli puolustaja.


title: Dan Eggen

text: Eggenin ensimmäiset seurat olivat Årvoll ja Ready. Noiden kahden norjalaisen pikkuseuran jälkeen hän teki pitkän ammattilaisuran Euroopassa pelaten BK Fremissa ja Bröndby IF:ssä Tanskassa, Celta Vigossa ja Deportivo Alavésissa Espanjassa, Glasgow Rangersissa Skotlannissa sekä Le Mansissa Ranskassa, jossa hän lopetti uransa vuonna 2004.


title: Dan Eggen

text: Norjan maajoukkueessa Eggen pelasi 25 ottelua, joissa hän teki kaksi maalia. Hän edusti Norjaa MM-kisoissa 1998 ja EM-kisoissa 2000.


title: Dan Eggen

text: Nykyään Eggen toimii norjalaisen heavy metal -yhtye El Cacon managerina ja suorittaa jalkapallovalmentajan koulutusta.


title: Patrick McDonald

text: Patrick Joseph McDonald (29. heinäkuuta 1878 – 16. toukokuuta 1954) oli yhdysvaltalainen kuulantyöntäjä, poliisi ja olympiavoittaja.


title: Patrick McDonald

text: Isokokoinen McDonald (196 cm, 136 kg) yllätti Tukholman olympialaisten 1912 kuulantyönnössä puolustavan mestarin Ralph Rosen työntämällä kilpailun neljännellä kierroksella uransa parhaan tuloksen 15,34. Se oli uusi olympiaennätys ja rikkoi Rosen edellisen olympiaennätyksen 53 senttimetrillä. Seuraavana päivänä hän otti hopeaa molempien käsien kuulantyönnössä, jossa ensin työnnettiin tulos vasemmalla, sitten oikealla kädellä. McDonaldin hopeatulos oli 27,53 (15,08 + 12,45), ja se jäi voittaneesta Rosesta 17 sentin päähän. Vuoden 1920 olympialaisissa McDonald oli kuulantyönnössä neljäs, mutta voitti kultaa painonheitossa (56 paunaa, 25,4 kg). Voittaessaan hän oli 42 vuotta ja 26 päivää vanha ja on kaikkien aikojen vanhin yleisurheilun kultamitalisti.


title: Patrick McDonald

text: Monien muiden irlantilaistaustaisten urheilijoiden tapaan McDonald palveli New Yorkin kaupungin poliisissa, kaikkiaan 41 vuotta (1905–1946). Hän oli yksi kaupungin tunnetuimmista ja näkyvimmistä poliiseista, sillä hänen työnään oli Times Squaren liikenteenohjaus.


title: Kratylos

text: Kratylos ("Κρατυλος", 400-luvun loppu eaa.) oli antiikin Kreikkalainen filosofi. Hän oli kotoisin Ateenasta. Hän oli Sokrateen nuorempi aikalainen. Platonin dialogi "Kratylos" on nimetty hänen mukaansa. Dialogissa hän keskustelee Sokrateen kanssa kielestä.


title: Kratylos

text: Kratyloksen sanotaan olleen Herakleitoksen oppilas. Aristoteleen mukaan hän oli Platonin ensimmäinen filosofian opettaja. Kratylos kehitti äärimmäisen ja radikaalin herakleitoslaisuuden jonka mukaan millään ei ollut pysyvyyttä. Herakleitoksen kerrotaan sanoneen, ettei kukaan voi astua samaan jokeen kahdesti, sillä sen enemmän astuja kuin jokikaan ei ole toisella kerralla sama. Kratyloksen kerrotaan puolestaan menneen pidemmälle ja sanoneen, ettei kukaan voinut astua samaan jokeen kertaakaan. Aristoteleen mukaan Kratylos hylkäsi syvällisen oivalluksensa seurauksena puheen, koska jatkuva muutos teki järkevän keskustelun mahdottomaksi. Hän rajoitti keskusteluun osallistumisensa sormensa heiluttamiseen ("Metafysiikka" 1010a10–15). Platon käsittelee samaa kielen mahdottomuuden teemaa "Theaitetoksessa" (179d-180c.)


title: Azrael

text: Azrael on muslimien mukaan yksi arkkienkeleistä. Azrael tyypillisesti tunnetaan yhtenä kuolemanenkelin nimistä ja se on nimen 'Izrail' englanninkielinen muoto, nimen joka perinteisesti esiintyy kuolemanenkelin nimenä Koraanissa. Nimen muita kirjoitusasuja ovat Azrail, Ashriel, Azaril ja Azriel. Nimi tarkoittaa kirjaimellisesti ""jota Jumala auttaa"".


title: Azrael

text: Hänet kuvataan yleensä Jumalan alaisena arkkienkelinä eikä häntä yleensä kuvata samalla tavalla kuin kuoleman synkkiä henkilöitymiä (inkarnaatioita). Eri uskonnoissa ja näkemyksissä hänen kuvauksensa vaihtelee. Azraelin katsotaan asuvan kolmannessa Taivaassa. Hänellä on neljät kasvot ja neljätuhatta siipeä ja hänen koko ruumiinsa koostuu silmistä ja kielistä, joiden lukumäärä vastaa maanpäällä elävien ihmisten lukumäärää. Hän tulee olemaan viimeinen joka joutuu kuolemaan, jatkuvasti suureen kirjaan kirjaten ja poistaen syntyneiden ja kuolleiden ihmisten nimet.


title: Azrael

text: Islamin perinteen mukaan Azrael kirjoittaa ikuisesti suureen kirjaan syntyvien nimet ja poistaa näiden nimet heidän kuoltuaan. Islamin legendan mukaan Jumalan sanotaan lähettäneen neljä enkeliä, Mikaelin, Gabrielin, Israfelin ja Azraelin keräämään seitsemän kourallista multaa Aatamin luomiseksi. Mikael, Gabriel ja Israfel palasivat Jumalan luo tyhjin käsin, mutta peräksiantamaton Azrael oli onnistunut irrottamaan multaa maasta. Azrael palkittiin nimittämällä hänet kuoleman enkeliksi tehtävänään erottaa ihmisten sielut heidän ruumiistaan.


title: Ieremia Tabai

text: Ieremia Tienang Tabai (s. 1950) oli Kiribatin ensimmäinen presidentti. Hän toimi virassaan vuosina 1979–1991 lukuun ottamatta muutamaa kuukautta vuosina 1982–1983, jolloin presidenttinä toimi Rota Onorio. Vuonna 1991 Tabain seuraajaksi valittiin Teatao Teannaki.


title: Ieremia Tabai

text: Tabai on kotoisin Nonoutin atollilta eteläisillä Gilbertsaarilla, ja on presidenttikautensa jälkeen edustanut Nonoutia maan parlamentissa. Hän opiskeli Uudessa Seelannissa.


title: Ieremia Tabai

text: Tabai on myös yksi Kiribati Newstar -sanomalehden perustajista.


title: Bernie Federko

text: Bernard Allan ”Bernie” Federko (s. 12. toukokuuta 1956 Foam Lake, Saskatchewan, Kanada) on kanadalainen pelaajauransa lopettanut jääkiekkoilija, pelipaikaltaan keskushyökkääjä.


title: Bernie Federko

text: Ennen NHL-uraansa Federko pelasi vuosina 1973–1976 kolme kautta Saskatoon Bladesissa Western Canada Hockey Leaguessa (WCHL). Viimeisellä ja pisteiden valossa parhaalla kaudellaan hän teki 187 tehopistettä 72:ssa runkosarjaottelussa, 72 maalia ja 115 syöttöä, ja 45 pistettä 20 pudotuspeliottelussa, 18 maalia ja 27 syöttöä. Hän oli tuolla kaudella WCHL:n paras pistemies sekä runkosarjassa että pudotuspeleissä ja kauden jälkeen hänet valittiin liigan arvokkaimmaksi pelaajaksi ja liigan ensimmäiseen tähdistökenttään. St. Louis Blues varasi hänet NHL:ään numerolla seitsemän vuoden 1976 varaustilaisuuden ensimmäisellä kierroksella; myös tuolloin WHA:ssa pelannut Edmonton Oilers varasi Federkon samana vuonna, mutta hän valitsi NHL:n WHA:n sijasta.


title: Bernie Federko

text: Federko teki debyyttinsä St. Louis Bluesin paidassa 22. joulukuuta 1976 ottelussa Colorado Rockiesia vastaan. Hän pelasi puolet kaudesta 1976–77 St. Louisissa NHL:ssä ja puolet Kansas City Bluesissa Central Hockey Leaguessa (CHL). Hän vakiinnutti paikkansa St. Louisin vakiokokoonpanossa seuraavalla kaudella ja lopullisen läpimurtonsa NHL:n huippupelaajien joukkoon hän teki kaudella 1978–79, jolla hän teki 95 pistettä 74:ssä ottelussa, 31 maalia ja 64 syöttöä, ollen seuransa paras pistemies. Hän oli Bluesin sisäisen pistepörssin kärjessä useasti myöhemminkin, kahdeksalla eri kaudella, vuosina 1979–1985 ja kaudella 1987–88. Federko ylitti NHL-urallaan neljästi sadan runkosarjapisteen rajan, parhaimmillaan hän onnistui tekemään 107 pistettä yhden kauden aikana (kaudella 1983–84), ja seitsemästi 90:n pisteen rajan. Federko oli ensimmäinen pelaaja NHL:n historiassa, joka onnistui tekemään vähintään 50 syöttöpistettä kymmenellä peräkkäisellä kaudella (1978–1988) ja häntä pidetäänkin yhtenä aikansa parhaista pelintekijöistä. St. Louisin tuolloinen GM Ron Caron kuvasi Federkon peliä seuraavasti: "Hän saa keskinkertaisenkin pelaajan näyttämään tähdeltä. Hän on todella epäitsekäs pelaaja". Monet, muun muassa Bluesia 1980-luvulla valmentanut Jacques Demers, pitivät Federkoa myös yhtenä aikansa aliarvostetuimmista pelaajista.


title: Bernie Federko

text: Federko pelasi Bluesissa vuoteen 1989 asti. Hänellä on edelleenkin hallussaan useita Bluesin seuraennätyksiä, hän on muun muassa eniten pisteitä seurassa tehnyt pelaaja, eniten syöttöpisteitä seurassa tehnyt pelaaja ja eniten otteluita seurassa pelannut pelaaja. Hän toimi viimeisellä Blues-kaudellaan, kaudella 1988–89, seuran kapteenina. NHL-uransa viimeisen kauden Federko pelasi Detroit Red Wingsissä, jonne hänet kaupattiin kesäkuussa 1989 yhdessä Tony McKegneyn kanssa vaihdossa Adam Oatesiin ja Paul MacLeaniin. Federko lopetti uransa elokuussa 1990.


title: Bernie Federko

text: Federko pelasi NHL-urallaan 1000 runkosarjaottelua tehoin 369 maalia ja 761 syöttöpistettä. Pudotuspeleissä hän esiintyi 91:ssä ottelussa tehden 101 pistettä, 35 maalia ja 66 syöttöä. St. Louis Blues jäädytti Federkon pelinumeron (#24) maaliskuussa 1991 ja vuonna 2002 hänet valittiin Hockey Hall of Fameen, neljäntenä Bluesissa pelanneena ja ensimmäisenä seuran alun perin NHL:ään varaamana pelaajana. Peliuransa jälkeen Federko on työskennellyt muun muassa jääkiekkokommentaattorina televisiossa.


title: Tervaliha

text: Tervaliha eli DFD-liha on nimitys, jota käytetään pääasiassa naudanlihasta silloin, kun se on tummaa ja heikosti säilyvää, usein myös epämiellyttävän makuista. Termi "DFD-liha" tulee englanninkielisistä sanoista "dark" (tumma), "firm" (kiinteä) ja "dry" (kuiva). Tervalihaa esiintyy myös poron- ja hirvenlihassa. Liha, jonka pH-arvo on vuorokausi teurastuksen jälkeen 6,0 tai suurempi luokitellaan tervalihaksi.


title: Tervaliha

text: Tervalihan syntyyn vaikuttaa voimakkaasti eläimen ennen teurastusta kokema pitkäaikainen stressi, joka laskee lihasten glykogeenipitoisuutta, sekä stressin aiheuttama adrenaliinin ja noradrenaliinin voimakas eritys, joka muuttaa lihassolujen aineenvaihdunnan anaerobiseksi jo ennen teurastusta.


title: Tervaliha

text: Elävän lihaksen pH on noin 7,0–7,2. Teurastuksen jälkeen lihassolujen pyrkimys säilyttää sisäinen ATP-pitoisuutensa tasolla 8–10 µmol/g aiheuttaa sen, että solut alkavat käyttää glykogeeniä energiantuotantoon. Koska verenkierto on teurastuksen jälkeen loppunut, solut eivät voi tuottaa energiaa aerobisesti. Siksi ne käyttävät glykogeeniä hajottaen sen laktaatiksi. Normaalisti tämä aiheuttaa lihassa sen pH:n laskun tasolle 5,5, joka on siis normaalin tuoreen lihan pH-arvo. Stressaantuneen eläimen lihassolut ovat jo ennen teurastusta käyttäneet glykogeenin loppuun, joten reaktio ei saa tarvitsemaansa "polttoainetta" ja lihan pH jää tasolle 6,0–6,4. Korkea pH vaikuttaa paitsi lihan epänormaaliin väriin, myös säilyvyyteen.


title: Tervaliha

text: Lihan normaalia korkeampi pH-arvo mahdollistaa useampien bakteerien kasvamisen ja lisääntymisen. Koska lihassa ei ole itsessään kovin runsaasti hiilihydraatteja ja tervalihassa glykogeenikin on käytetty, käyttävät bakteerit energianlähteenään proteiineja ja aminohappoja. Tämä johtaa nopeasti virhehajuihin ja -makuihin.


title: Tervaliha

text: Valvonnasta huolimatta tervalihaa pääsee toisinaan markkinoille asti. Lihateollisuudessa ja lihan kaupassa tervaliha ja tervalihainen tuote luokitellaan virheelliseksi elintarvikkeeksi, jonka voi palauttaa.


title: Pelopidas

text: Pelopidas (, k. 364 eaa.) oli thebalainen valtiomies ja sotilas.


title: Pelopidas

text: Pelopidas kuului merkittävään thebalaiseen aristokraattiperheeseen. Vuonna 384 eaa. hän palveli sotilaana thebalaisessa armeijassa, joka lähetettiin Mantineian taisteluun. Pelopidas haavoittui pahasti, mutta Epameinondas pelasti hänen henkensä. Pelopidas pakeni Ateenaan sen jälkeen kun spartalaiset valtasivat Theban linnoituksen ja karkottivat Spartaa vastustaneet thebalaiset vuonna 383 eaa.


title: Pelopidas

text: Ateenassa Pelopidas järjesti Spartan vastaisen vastarinnan, ja vuonna 379 eaa. Pelopidaan kannattajat surmasivat poliittiset vastustajansa ja yllyttivät kansan kapinaan spatalaisia vastaan. Spartalainen varuskunta antautui Pelopidaan kokoamalle armeijalle.


title: Pelopidas

text: Samana vuonna Pelopidas valittiin boiotarkiksi. Pelopidaan ja Epameinondaan johtamat thebalaiset voittivat spartalaiset Tegyran taistelussa vuonna 376 eaa. ja Leuktran taistelussa vuonna 371 eaa..


title: Pelopidas

text: Vuonna 369 eaa. Peolopidas lähetettiin Thessaliaan, jonka asukkaat olivat pyytäneet apua Ferain tyrannia Aleksanteria vastaan. Pelopidas kukisti Aleksanterin ja jatkoi sotaretkeään Makedoniaan, jossa hän sekaantui maan sisäisiin asioihin. Hän sai muun muassa panttivankina mukaansa kuninkaan veljen Filippos II:n.


title: Pelopidas

text: Seuraavana vuonna Pelopidas lähetettiin jälleen Makedoniaan, mutta Ferain Aleksanteri otti hänet paluumatkalla vangiksi. Thebalaiset lähettivät retkikunnan vapauttamaan Pelopidasta.


title: Pelopidas

text: Vuonna 364 eaa. Pelopidas lähetettiin taas kukistamaan Aleksanteria, ja hän kukistikin ylivoimaiset thessalialaiset joukot Kynoskefalain taistelussa. Pelopidas itse kuitenkin kuoli taistelussa.


title: Valitut Palat

text: Valitut Palat on suomalainen versio yhdysvaltalaisesta "Reader’s Digest" -aikakauslehdestä, joka ilmestyy 46 eri painoksena 18 kielellä useassa eri maassa. Suomessa "Valitut Palat" ilmestyy kuukausittain, sen levikki on yli 122 000 (LT 2014) ja sillä arvioidaan olevan yli 254 000 kuukausittaista lukijaa.


title: Valitut Palat

text: "Valittuja Paloja" julkaisi vuosina 1969–1999 Suomessa toiminut Oy Valitut Palat – Reader’s Digest Ab, joka oli yhdysvaltalaisen The Reader’s Digest Association, Inc:n tytäryhtiö. Vuosituhannen vaihteen paikkeilla kaikkia Pohjoismaita hoiti yhteinen Reader’s Digest Nordic -yhtiö, kunnes "Valittujen Palojen" ja monien sen eurooppalaisten sisarlehtien liiketoiminta siirtyi Reader’s Digestilta Espanjan suurimmalle suoramarkkinointiyritykselle CIL Groupille vuonna 2013. CIL markkinoi Reader’s Digestin tuotteita Pohjoismaiden ja Baltian lisäksi Ranskassa, Belgiassa, Espanjassa ja Portugalissa.


title: Valitut Palat

text: Lehdessä julkaistaan paitsi sen omia artikkeleita, myös lyhennelmiä muissa lehdissä julkaistuista jutuista sekä lyhennelmiä ja katkelmia kirjoista. Lehdessä on lukuisia vakiopalstoja vitsejä, anekdootteja, sitaatteja ja aforismeja varten.


title: Valitut Palat

text: "Reader’s Digestin" kansainvälisten painosten päätoimittajana Yhdysvalloissa toimii suomalainen Raimo Möysä. Hän siirtyi Yhdysvaltoihin jo 1990-luvulla toimittuaan sitä ennen Suomen "Valittujen Palojen" päätoimittajana.


title: Valitut Palat

text: "Reader's Digest" sai alkunsa New Yorkin Greenwich Villagessa 1920-luvun alussa, kun William Roy DeWitt Wallace (1889–1981) ja hänen vaimonsa Lila Bell Wallace alkoivat julkaista muista lehdistä valikoimiaan juttuja yksissä kansissa. Pian he perustivat Reader's Digest Association -nimisen yrityksen New Yorkin lähellä sijaitsevaan Pleasantvilleen.


title: Valitut Palat

text: Lehden erikoisia mutta kestäviksi ja erottuviksi osoittautuneita piirteitä olivat etukannessa sijaitseva sisällysluettelo, pieni sivukoko, runsas tekstimäärä ja kuvien vähäisyys. Kuvallisiin etukansiin lehti siirtyi vasta vuonna 1998. Lehteä kustannettiin pelkästään tilaus- ja irtonumeromaksujen avulla vuoteen 1955, jolloin se vasta alkoi hyväksyä mainoksia sivuilleen. Tupakan ja alkoholin mainontaa ei kuitenkaan ole koskaan sallittu, ja lehden takakansi on aina pidetty toimituksellisessa käytössä.


title: Valitut Palat

text: Lehden toimituksellinen sävy on aina korostanut myönteisyyttä ja lämmintä huumoria. Wallacen pariskunta ei käyttänyt lehteä tehdessään lainkaan lukijatutkimuksia vaan valitsi lehden aineiston omien mieltymystensä mukaan. Lukijatutkimukset tulivat käyttöön vasta 1970-luvulla, kun perustajapariskunta luovutti lehden teon nuoremmille. "Reader’s Digestia" on koko sen olemassaolon ajan kritisoitu konservatiivisuudesta ja amerikkalaisuudesta. Esimerkiksi kylmän sodan vuosina lehden kansainvälisissä painoksissa, muun muassa "Valituissa Paloissa", tuotiin usein esiin kommunisti- ja sosialistimaiden yhteiskunnallisia ongelmia.


title: Valitut Palat

text: 1980-luvulla The Reader's Digest Association yritti laajentaa lehtivalikoimaansa ostamalla muita lehtiä muttei saanut niitä kannattaviksi. Samalla päälehden lukijakunta ikääntyi, aikakauslehtimarkkinat muuttuivat ja yritykselle aina tärkeän osan muodostanut kirjojen ja äänilevyjen kustannus- ja suoramarkkinointitoimintakin alkoi hyytyä. 1990-luvulla taloudellinen ahdinko syveni, kunnes uusi toimitusjohtaja Thomas Ryder alkoi saneerata yhtiötä irtisanomisin ja myymällä osan yhtiön suureksi kasvaneesta taidekokoelmasta. Vuosituhannen vaihteessa Reader's Digest yritti löytää itselleen uutta omistajaa kansainvälisisistä mediataloista; neuvotteluja käytiin ainakin saksalaisen Bertelsmannin kanssa.


title: Valitut Palat

text: Samalla kun "Reader’s Digestin" kieliversioita on lakkautettu joistakin länsimaista, muun muassa Tanskasta vuonna 2005, yritys on perustanut uusia kieliversioita entisiin sosialistimaihin ja nouseviin Aasian maihin. Esimerkiksi Kiinan markkinoille suunnattu lehden versio lopetettiin kuitenkin yllättäen vuonna 2012, vain neljän ja puolen vuoden ilmestymisen jälkeen.


title: Valitut Palat

text: "Valitut Palat" alkoi ilmestyä Suomessa vuonna 1945, kun "Helsingin Sanomien" pääomistaja Eljas Erkko alkoi kustantaa sitä. Se tuli lehden lisäksi tunnetuksi tietokirjojen, kaunokirjallisten Kirjavalioiden sekä äänilevykokoelmien kustannustoiminnasta, samoin kuin tuotteidensa näkyvästä suoramarkkinoinnista monimutkaisine arvontoineen ja asiakaspalvelun symboliksi kehitettyine Kaarina Mäkelä -hahmoineen.


title: Valitut Palat

text: Vuonna 1969 Suomeen perustettiin Oy Valitut Palat – Reader’s Digest Ab, jonka ensimmäiseksi toimitusjohtajana toimi Martti Immonen vuoteen 1987 saakka. Yhden lehden kustantajasta alkoi nopeasti kehittyä monipuolinen suoramarkkinointiyhtiö sekä kirjojen ja äänilevyjen kustantaja. Vuonna 1973 ilmestyi "Kodin Lakikirja", vuonna 1976 Sibelius-äänilevykansio ja ensimmäiset Valittujen Palojen Kirjavaliot. Vuonna 1977 Suomen itsenäisyyden 60-vuotisjuhlan kunniaksi tehtiin historiateos "Itsenäinen Suomi", jota seurasi "Suomi sodassa". Sittemmin Valitut Palat on julkaissut suomeksi myös eri alojen tieto- ja opaskirjoja, kuten keittokirjoja, sanakirjoja ja kartastoja.


title: Valitut Palat

text: "Valitut Palat" oli 1970-luvulla Suomen suurlevikkisin lehti parhaimmillaan 330 000 kappaleen levikillä ja yli miljoonalla lukijallaan. 1980-luvun lopulla noin sadan hengen yritys tuotti liikevaihtoa lehdistä noin 50 miljoonaa, kirjoista noin 60 miljoonaa sekä kielikursseista, äänilevyistä ja -kaseteista 20 miljoonaa. Oy Valitut Palat – Reader’s Digest Ab oli tunnettu markkinointialan ”jatkokoulutuspaikkana” ja amerikkalaistyylisestä, optimismiin ja ihmisläheisyyteen perustuvasta yrityskulttuuristaan. Neuvostoliiton romahduksen jälkeen Suomen-yhtiön kauppaneuvos Martti Immonen oli mukana perustamassa venäjänkielistä Reader’s Digest -lehteä Venäjälle vuonna 1991.


title: Valitut Palat

text: Martti Immosen jälkeen Oy Valitut Palat – Reader’s Digest Ab:n toimitusjohtajana toimi Heikki K. Helenius, jonka aikakaudella yhtiö saavutti historiansa parhaimmat kaupalliset tulokset. Suomen yhtiön kaupallisen menestyksen siivittämänä Helenius kutsuttiin vuonna 1991 johtamaan Reader's Digest Inc:n kansainvälisiä toimintoja asemapaikkanaan New York, USA. Heleniuksen jälkeen Oy Valitut Palat - Reader's Digest Ab:n toimitusjohtajan toimi muun muassa Ilkka Kylmälä. Hänen aikanaan vuonna 1999 kaikkien Pohjoismaiden toiminnot yhdistettiin yhtiöksi Reader’s Digest Nordic, jota johti Timo Saini vuosina 2000–2002, sitten kanadalainen William B. Toohey, saksalainen Franz Müller ja vuodesta 2008 suomalainen Juha Pyykölä. Vuonna 2013 Suomenkin "Valittuja Paloja" ryhtyi julkaisemaan espanjalaisen CIL-konsernin tytäryhtiö CIL Suomi Oy.


title: Valitut Palat

text: "Reader's Digest" on edelleen, kaikki kieliversiot yhteen laskien, maailman luetuin yleisaikakauslehti. Vaikka suomalaisen "Valittujen Palojen" levikki ja lukijamäärä on 2000-luvulla laskenut nopeasti muiden yleisaikakauslehtien tapaan, ainakin vielä vuonna 2012 sen 178 000 kappaleen levikki oli kielialueen asukasmäärään suhteutettuna "Reader’s Digest" -lehtien suurin. Suurimmillaan "Valittujen Palojen" levikki oli 1990-luvun lopulla: 354 000 kappaletta. Vuonna 2014 lehden tarkastettu levikki oli 122 605. Noin 50 erikielisen "Reader’s Digest" -lehtiversion yhteinen levikki on noin 10 miljoonaa.


title: Valitut Palat

text: Seuraavassa luettelossa luetellaan kaikki maat, jossa "Reader’s Digestin" kieliversioita julkaistaan. Lista on järjestyksessä sen mukaan, koska lehti on alkanut ilmestyä maassa. "Valitut Palat" on 1950-luvulta alkaen julkaissut lyhennelmiä menestysteoksista nimellä Valittujen Palojen Kirjavaliot. Kirjavalioissa on yksiin kansiin sidottuna lyhennelmät kolmesta tai neljästä kirjasta. Yhdysvalloissa sarja oli vuoden 1997 loppuun nimeltään "Reader’s Digest Condensed Books", minkä jälkeen se vaihtoi nimekseen "Reader's Digest Select Editions".


title: René Sommerfeldt

text: René Sommerfeldt (s. 2. lokakuuta 1974 Zittau, Itä-Saksa) on entinen saksalainen hiihtäjä. Vuonna 2010 huippu-uransa lopettaneen Sommerfeldtin paras saavutus on MM-hopea 50 kilometrin matkalta Lahden kisoista 2001. Monipuolinen ”Sommi” hiihti arvokisoissa kaikkia matkoja, ja sai myös sijoituksen kymmenen parhaan joukkoon niin sprintissä kuin 50 kilometrilläkin. Sommerfeldt voitti maailmancupin kokonaiskilpailun kaudella 2003–2004. Hän voitti kolme osakilpailua, sijoittui toiseksi kahdeksan kertaa ja kolmanneksi kuusi kertaa. Vuodenvaihteessa 2007–2008 hän sijoittui toiseksi Tour de Skillä.


title: René Sommerfeldt

text: Sommerfeldt lopetti uransa Vancouverin olympialaisten jälkeen vuonna 2010.


title: René Sommerfeldt

text: Sommerfeldt asuu Oberwiesenthalissa. Hän edusti WSC Erzgebirge Oberwiesenthalia.


title: Dan Blocker

text: Dan Davis Blocker (10. joulukuuta 1928 – 13. toukokuuta 1972) oli yhdysvaltalainen näyttelijä. Hänet muistetaan parhaiten Eric "Hoss" Cartwrightin roolistaan televisiosarjassa "Bonanza", jota kuvattiin 14 vuotta (1959–1973). Blocker oli mukana sarjassa 13 vuotta eli vuosina 1959–1972. Blockerin kuoleman jälkeen sarjan kuvaukset vähitellen lopetettiin laskevan suosion takia.


title: Dan Blocker

text: Blocker syntyi De Kalbin kaupungissa itä-Texasissa. Hänen isänsä oli Ora Shack Blocker ja äitinsä Mary Davis Blocker. Pian Blockerin syntymän jälkeen perhe muutti O'Donnellin kaupunkiin. Hän kävi "Texas Military Institutea" ja valmistui myöhemmin draamataiteiden maisteriksi "Sul Ross State Teacher's Collegesta". Ennen näyttelijän uraansa Blocker oli lukion englannin ja draaman opettaja.


title: Dan Blocker

text: Blocker oli armeijassa ja palveli Korean sodan aikana kersanttina. Myöhemmin hän meni naimisiin Dolphia Lee Parkerin kanssa. He saivat neljä lasta ja kaikkien nimet ovat D-alkuisia, näyttelijä Dirk Blocker, elokuvatuottaja David Blocker ja kaksostytöt Danna Lynn ja Debra Lee, joka opiskeli kampaajaksi.


title: Dan Blocker

text: Vuonna 1972 13. toukokuuta Blocker menehtyi äkillisesti sappikivileikkauksen komplikaatioihin. "Bonanzan" näyttelijät ja muu henkilökunta olivat järkyttyneitä hänen kuolemastaan ja käsikirjoittajat kirjoittivat Blockerin henkilöhahmon, Hoss Cartwrightin, kuoleman osaksi juonta.


title: Dan Blocker

text: Tästä juonenpätkästä kirjoitettiin myös oma nuortenkirjansa nimellä "Hoss ja puuma".


title: Meneksenos (dialogi)

text: Meneksenos (; ) on Platonin kirjoittama dialogi. Sen toinen nimi Thrasylloksen jaottelussa on "Hautajaispuhe" (, "Epitafios"). Dialogissa keskustelevat Sokrates ja Meneksenos.


title: Meneksenos (dialogi)

text: Platonin teosten joukossa "Meneksenos" kuuluu tämän keskivaiheen dialogeihin. Näin se on kirjoitettu siihen aikaan, jolloin Platon oli perustanut oman Akatemiansa. Teos voidaan nähdä myös kuuluvaksi siirtymäkauteen varhaisvaiheen ja keskivaiheen dialogien välillä. Tarkemmin dialogi on ajoitettu vuoteen 387 eaa. Holger Thesleff näkee dialogin Platonin eräänlaisina jäähyväisinä Ateenan todellisuudelle hänen vetäydyttyään julkisesta elämästä filosofian pariin.


title: Meneksenos (dialogi)

text: Diogenes Laertioksen esittämässä, Thrasylloksen tekemässä Platonin teosten jaottelussa dialogi kuuluu VII tetralogiaan yhdessä laajemman ja lyhyemmän "Hippiaan" sekä dialogin "Ion" kanssa. Aiheensa puolesta Thrasyllos luki dialogin Platonin eettisten teosten joukkoon.


title: Meneksenos (dialogi)

text: "Meneksenos" koostuu dialogimuotoisen kehyskertomuksen lisäksi pitkästä hautajaispuheesta. Kehyskertomuksessa Sokrates sanoo esittävänsä Aspasialta, Perikleen rakastajattarelta, kuulemansa puheen. Näin dialogin voi nähdä satirisoivan Perikleen tunnettua hautajaispuhetta, jonka Thukydides on kuvannut teoksessaan "Peloponnesolaissota".


title: Meneksenos (dialogi)

text: Pääosan ”dialogista” muodostaa puhe, joka ylistää Ateenaa ja sodassa kaatuneita. Teoksessa dialogi toimii siis ainoastaan kehyksenä itse puheelle. Puhe jäljittelee tyylillisesti vastaavia todellisia puheita. Ilman satiirin paljastavaa kehyskertomusta se onkin joskus erehdytty tulkitsemaan yksiselitteisesti isänmaan ylistykseksi.


title: Meneksenos (dialogi)

text: Dialogi on mielenkiintoinen siksi, että se on yksi harvoista lähteistä ateenalaisiin hautajaispuheisiin, huolimatta siitä että se on puheen parodia.


title: Hargeisa

text: Hargeisa eli Hargeysa on kaupunki Somaliassa Woqooyi Galbeedin alueella eli "gobol"issa. Kaupunki oli Brittiläisen Somalimaan pääkaupunki kunnes se yhdistyi ja itsenäistyi Somalian kanssa vuonna 1960. Somalian sisällissodan aikana Somalimaa julistautui itsenäiseksi pääkaupunkinaan Hargeisa, mutta sen itsenäisyyttä ei olla tunnustettu kansainvälisesti. Vuonna 2015 Hargeisassa oli arviolta 760 000 asukasta.


title: Hargeisa

text: Nykyisen Hargeisan alue on historiallisesti ollut Habar Awal -klaanin käyttämää laidunaluetta. Kiinteää asutusta alueelle syntyi suufilaisen Qadiriyya-veljeskunnan jäsenten aloitettua viljellä maata 1800-luvun puolivälin paikkeilla. Asutuksen perustajana pidetään šeikki Maddaria (Habar Awal, Huseyn Abokor, Rer Hosh, 1825-1918) joka tuli tunnetuksi hurskaudesta ja toteuttamistaan ihmeistä. Tärkein viljelykasvi oli durra ja paikka sijaitsi karavaanireittien varrella Harariin ja Ogadeniin. Asutus houkutteli ajan kuluessa asukkaita useista eri somaliklaaneista. Hargeisassa 1800-luvun lopulla vieraillut H. G. C. Swayne kuvaili Hargeisan käsittävän muutaman sata muta- ja ruokohökkeliä, joita ympäröi korkea aita. Egyptin hallitessa alueen rannikkoa Hargeisan šeikki sai aseita heiltä ja brittien tullessa alueelle rahaa.


title: Hargeisa

text: Šeikkin kuoltua Hargeisaa kehitettiin hallinnollisena keskuksena ja se sai nykyisen ilmeensä etenkin sen jälkeen, kun Brittiläisen Somalimaan pääkaupunki siirrettiin Berberasta Hargeisaan. Samalla se menetti luonteensa suufilaisena keskuksena, mutta šeikki Maddarin haudalla käy edelleen muistelijoita siunausten toivossa. Brittiläinen Somalimaa ja tuolloin YK:n alainen Somalia yhdistyivät 1. heinäkuuta 1960. Itsenäistyneen maan politiikkaa johdettiin etelästä ja Etiopian vastaisen vuosina 1977-78 käydyn Ogadenin sodan jälkeen Siad Barren johtaman hallinnon sortotoimet lisääntyivät. Somalimaalaiset ryhtyivät Etiopian tuella vastarintaan vuonna 1981 ajaen hallituksen joukot alueelta. Hallinnan menettänyt Siad Barre määräsi ilmavoimansa pommittamaan Hargeisaa. Pommitukset ja muut hallinnon hyökkäykset johtivat kymmeniin tuhansiin uhreihin. Somalia ajautui sisällissotaan ja paikalliset klaanien päälliköt julistivat Somalimaan itsenäiseksi toukokuussa 1991, vaikkakaan maan itsenäisyyttä ei olla tunnustettu kansainvälisesti. Hargeisa toimii nykyisin Somalimaan pääkaupunkina.


title: Hargeisa

text: CIA:n julkaiseman The World Factbookin mukaan Hargeisassa asui vuonna 2015 arviolta 760 000 henkilöä. Paikallisten somalien lisäksi kaupungissa asuu joitakin siirtolaisia esimerkiksi Jemenistä ja Syyriasta.


title: Nedo Nadi

text: Nedo Nadi (9. heinäkuuta 1894 Livorno – 29. tammikuuta 1940) oli italialainen miekkailija ja kuusinkertainen olympiavoittaja. Häntä pidetään yleisesti kaikkien aikojen monipuolisimpana miekkailijana, sillä hän voitti Antwerpenin olympiakisoissa 1920 kultaa kaikissa kolmessa miekkailumuodossa: kalvalla, floretilla ja säilällä. Tähän ei ole pystynyt kukaan toinen miekkailija. Myös hänen viisi miekkailun olympiakultaansa yksistä kisoista ovat ainutkertainen saavutus.


title: Nedo Nadi

text: Nadi voitti Tukholman olympialaisissa kultaa floretilla 18 vuoden ja 29 päivän ikäisenä ja on kaikkien aikojen nuorin floretin kultamitalisti.


title: Nedo Nadi

text: Nadi palveli Italian armeijassa ensimmäisessä maailmansodassa. Hänet palkittiin kunniamerkillä rohkeudesta.


title: Nedo Nadi

text: Nedo Nadin vuoden 1920 kisojen suoritus oli lähes täydellinen. Eräät Keski-Euroopan maat ja Neuvostoliitto eivät osallistuneet kisoihin, näin ollen erityisesti unkarilaisten kovien miekkailijoiden puuttuminen helpotti Nadin tehtävää.


title: Nedo Nadi

text: Florettikilpailussa Nadi sai kultaa finaalisarjan ennätyksellisen 10 voiton jälkeen. Joukkueena Italia otti kultaa kaikissa kolmessa miekkailumuodossa: floretti, kalpa ja säilä. Kalpajoukkueessa miekkaili myös Nedon veli Aldo. Veljesten isä, italialainen miekkailumestari Giuseppe (Beepe) Nadi ei arvostanut kalpaa vaan piti sitä "karkeana ja kurittomana aseena". Nadi voitti myös säilän henkilökohtaisen kullan ilman suuria vaikeuksia: finaalisarjassa hän voitti kaikki 11 otteluaan. Veli Aldo otti hopeaa.


title: Nedo Nadi

text: Kisoissa Nedo Nadi voitti viisi kultaa, tämän lisäksi veli Aldo sai kolme joukkuekultaa ja yhden hopean: saalis oli suurempi kuin minkään perheen yksissä olympialaisissa missään lajissa saavuttama.


title: Nedo Nadi

text:
Antwerpenin olympialaisten jälkeen Nadi siirtyi ammattilaiseksi ja aloitti Buenos Aires Jockey Clubin valmentajana. Hän palasi Roomaan joitakin vuosia myöhemmin ja ryhtyi uudelleen amatööriksi. Vuodesta 1935 kuolemaansa tammikuussa 1940 asti hän oli Italian miekkailuliiton puheenjohtajana.
Hän kuoli Roomassa aivoverenvuodon seurauksena.


title: Gabriella Paruzzi

text: Gabriella Paruzzi (s. 21. kesäkuuta 1969 Udinessa, Italiassa) on aktiiviuransa lopettanut italialainen maastohiihtäjä.


title: Gabriella Paruzzi

text: Paruzzi hiihti maailman huipulla monen vuoden ajan ja osallistui tuona aikana lukuisiin arvokisoihin. Hän saavutti lukuisia hopea- ja pronssimitaleita Italian viestijoukkueessa. Ainoan henkilökohtaisen arvokisamitalinsa, olympiakultaa, Paruzzi saavutti 2002 Salt Lake Cityn olympialaisten 30 kilometrin perinteisen hiihtotavan kilpailusta.


title: Gabriella Paruzzi

text: Paruzzi voitti maailmancupin kokonaiskilpailun kaudella 2003–2004.


title: Gabriella Paruzzi

text: Italian tasavallan ansioritarikunnan komentajamerkki 26.4.2004


title: Ion (dialogi)

text: Ion () on Platonin kirjoittama dialogi, joka käsittelee runoutta. Sen toinen nimi Thrasylloksen jaottelussa on "Iliaasta" (, "Peri Iliados"). Dialogissa Sokrates ja Ion keskustelevat runollisesta innoituksesta sekä siitä, luovatko runoilijat puhtaasti taidosta vai jumalallisesta inspiraatiosta.


title: Ion (dialogi)

text: Platonin teosten joukossa "Ion" kuuluu tämän varhaisvaiheen dialogeihin, toisin sanoen se on kirjoitettu suhteellisen pian Sokrateen kuoleman jälkeen. Platon esittää dialogissa lähes ikonisen kuvan raivokkaasta, mielipuolisesta ja jumalallisesta runoudesta, jota muusat inspiroivat. Teos on samalla myös jotain, mitä nykyään kutsuttaisiin kirjallisuuskritiikiksi sekä kritiikkiä kritiikistä itsestään.


title: Ion (dialogi)

text: Diogenes Laertioksen esittämässä, Thrasylloksen tekemässä Platonin teosten jaottelussa dialogi kuuluu VII tetralogiaan yhdessä lyhyemmän ja laajemman "Hippian" sekä dialogin "Meneksenos" kanssa. Aiheensa puolesta Thrasyllos luki dialogin Platonin koettelevien ("peirastikos") teosten joukkoon.


title: Ion (dialogi)

text: Sokrateen keskustelukumppani Ion oli rapsodi, antiikin kreikkalainen ammattimainen runouden esittäjä. Hän oli juuri tullut Epidauroksesta Asklepioksen kunniaksi järjestetyiltä juhlilta, ja on täynnä itseään voitettuaan ensimmäisen palkinnon runonlausuntakilpailussa.


title: Ion (dialogi)

text: Ion kuitenkin myöntää, että hänen kykynsä runonlausujana rajoittuu Homerokseen – muiden runoutta hän ei kykene selittämään eikä ole niistä kiinnostunut. Sokrateen mielestä tämä on outoa, ja hän pyrkii ratkaisemaan ongelman. Hän huomauttaa, etteivät taidekriitikot rajoitu arvostelemaan vain yhden taiteilijan teoksia, vaan kritisoivat taidetta, riippumatta taiteilijasta.


title: Ion (dialogi)

text: Sokrates pyrkii tämän perusteella todistamaan, ettei kyse ole Ionin omasta kyvystä, vaan jumalallisesta lahjasta, inspiraatiosta. Koska runollinen inspiraatio on ikään kuin magnetismia, voidaan sanoa, että jokainen joka tulee tähän inspiraation kenttään latautuu samalla inspiraatiolla. Runonlausuja saa inspiraation muusilta, ja siirtää runouden sisällön, sen mitä runoilija oli alun perin tarkoittanut, yleisöönsä. Näin jumalat viestivät ihmisille.


title: Ion (dialogi)

text: Sokrates huomauttaa Ionille, että tämän tulee olla vailla järkeä, koska suree ja valittaa runoa lausuessaan, vaikkei ole menettänyt mitään, ja vapisee pelosta yleisönsä edessä, vaikkei ole mitään pelättävää. Ion selittää, että tämä johtuu vain siitä, että hän saa rahapalkkion jos esittää runon aidon oloisesti: "”jos itketän heitä, saan itse nauraa sitten kun otan vastaan palkkiotani, mutta jos nauratan, saan itse itkeä koska menetän palkkioni”". Hän ei suostu myöntämään olevansa hullu ja hurmoksissa lausuessaan Homerosta.


title: Ion (dialogi)

text: Sokrates siteeraa tämän jälkeen Homeroksen runoista erilaisia taitoja, kuten lääkintätaitoa, ennustamista, kalastusta ja sodankäyntiä, käsitteleviä kohtia. Hän kysyy Ionilta, ovatko nämä taidot eri taitoja kuin runonlausunnan taito. Ion joutuu myöntämään, että vaikka Homeros käsittelee useita taitoja, hän ei mainitse runonlausujan taitoa. Sen sijaan kaikkien taitojen suhteen todellinen asiantuntija vaikuttaa olevan joku muu: lääkintätaidon asiantuntija on lääkäri, ei runonlausuja; kalastamisen asiantuntija on kalastaja, jne. Sokrates painostaa Ionia paljastamaan todellisen kykynsä. Ion tulee sanoneeksi Sokrateen dialektista hyökkäystä väistellessään, että sodankäyntiä koskevia asioita esittäessään hän ei tiedä, johtuuko se hänellä olevasta sotapäällikön taidosta vai runonlausujan taidosta: hän pitää niitä yhtenevinä. Sokrates tarttuu tähän, ja saa Ionin myöntämään, että tämä on siis hyvä sotapäällikkö. Koska Ion oli väittänyt olevansa Kreikan paras runonlausuja, hänen tuli siis olla myös Kreikan paras sotapäällikkö.


title: Ion (dialogi)

text: Lopulta Sokrates sanookin Ionin olevan kuin kiemurteleva ja jatkuvasti muotoa muuttava Proteus. Kummatkin hyväksyvät Sokrateen väitteen: runous ja runonlausunnan taito ovat lahja jumalilta.


title: Separoituva avaruus

text: Topologiassa ja vastaavilla matematiikan aloilla topologista avaruutta sanotaan separoituvaksi jos se sisältää numeroituvan tiheän osajoukon eli joukon, jossa on numeroituvan monta alkiota ja jonka sulkeuma on koko avaruus. Tämä ehto esiintyy tyypillisesti geometriassa ja matemaattisessa analyysissä. Esimerkiksi reaalilukuja voidaan approksimoida mielivaltaisella tarkkuudella rationaaliluvuilla. Rationaaliluvut ovat myös numeroituva joukko, joten reaalilukujen joukko on separoituva.


title: Separoituva avaruus

text: Separoituvuus asettaa topologisen avaruuden koolle rajoituksia. Separoituvuus luetaan usein erääksi numeroituvuusaksioomaksi. Aksiomaattiselta kannalta separoituvuutta tutkittiin 1940–1960-luvuilla, jota ennen se luettiin kuuluvaksi deskriptiiviseen joukko-oppiin.


title: Separoituva avaruus

text: Esimerkiksi ottamalla separoituva kompleksinen ääretönulotteinen Hilbertin avaruus saadaan avaruus konstruoitua isomorfiaa vaille yksikäsitteisesti. Toisaalta esimerkiksi teoreettisessa fysiikassa on tutkittu myös epäseparoituvia Hilbertin avaruuksia.


title: Separoituva avaruus

text: Separoituvuus on erityisen tärkeä käsite numeerisessa analyysissä ja konstruktiivisessä matematiikassa, sillä monet matematiikan lauseet voidaan todistaa separoituvissa avaruuksissa konstruoimalla esimerkki, mikä ei ole mahdollista epäseparoituvissa avaruuksissa. Saatu konstruktiivinen todistus voidaan kirjoittaa numeeriseksi algoritmiksi. Kuuluisa esimerkki on Hahnin-Banachin lause.


title: Kuniwo Nakamura

text: Kuniwo Nakamura (s. 24. marraskuuta 1943) on palaulainen poliitikko. Hän toimi maansa presidenttinä ja ulkoministerinä vuosina 1993-2001. Hänellä oli keskeinen rooli Palaun itsenästymisessä Yhdysvalloista. Ennen presidenttiyttään hän oli toiminut viisi vuotta Palaun varapresidenttinä.


title: Kuniwo Nakamura

text: Nakamuran poika Aric Nakamura valittiin senaattiin vuonna 2016.


title: Max Savikangas

text: Max Savikangas (s. 31. maaliskuuta 1969 Helsinki) on suomalainen säveltäjä ja alttoviulisti. Hän valmistui musiikin maisteriksi Sibelius-Akatemiasta vuonna 1998, ja hän on opiskellut myös musiikkitiedettä Helsingin yliopistossa. Esiintyvänä muusikkona Savikangas on erikoistunut nykymusiikkiin, kun taas säveltäjänä hänen vaikutuksensa alttoviulun uusien soittotapojen kehittämiseen on erityisen suuri. Savikangas on toiminut varsinkin Uusinta-kamariyhtyeen piirissä, minkä lisäksi hän on tehnyt useita monitaiteellisia produktioita taiteilija Teemu Mäen kanssa (esimerkiksi Sulkapallo-ooppera, 2005). Savikankaan ensimmäinen sävellyslevytys, kahden CD:n "Extraterrestrial" ilmestyi vuonna 2004.


title: Max Savikangas

text:
Savikangas on soveltanut useissa teoksissaan live-elektroniikkaa sekä käyttänyt epätavallisia soitinkokoonpanoja, kuten esimerkiksi kahdelle harmonikalle, jousikvintetille sekä elektronisesti muokatulle kanteleelle sävelletyssä teoksessa "Geeniparanneltu Väinämöinen laulaa Kyborg-Joukahaisen lumeavaruuden mustaan aukkoon" (2006).
Savikankaan laajimpia teoksia on elektroakustinen ääni-installaatio "Vasara, alasin, jalustin", joka julkaistiin 30.8.2005 näkövammaisten palvelu- ja toimintakeskus Iiriksessä Helsingin Itäkeskuksessa. Teos on periaatteessa pysyvä, ja se oli ensimmäinen Valtion taideteostoimikunnan tilaama julkiseen tilaan sijoitettu ääni-installaatio. Kuuloluuteoksessa yhdistyvät palvelukeskuksen 3. kerroksen sisääntuloaulan fyysis-akustinen tila, sen arkiäänet, kuulijan liikkuminen tilassa sekä teosta varten sävelletty, yhdistelmiltään muuntuva ja tilassa liikkuva musiikki, jonka kokonaiskesto on n. 7 tuntia. Teos hyödyntää nykyteknologiaa, mm. suuntaavia elektromekaanisia kaiuttimia, infrapunasensoreita, permutointia sekä äänen liikuttelua tilassa releohjauksella. Teos on poissa käytöstä teknisten ongelmien vuoksi.


title: Haruo Remeliik

text: Haruo Ignacio Remeliik (1. kesäkuuta 1933 – 30. kesäkuuta 1985) oli palaulainen poliitikko. Hänet valittiin vuonna 1981 Palaun ensimmäiseksi presidentiksi. Hänet salamurhattiin vuonna 1985. Remeliik toimi maansa presidenttinä kuolemaansa saakka.


title: Haruo Remeliik

text: Remeliikin murhasta tuomittiin kolme miestä, mutta heidät armahdettiin myöhemmin. Myös hänen seuraajansa kuoli väkivaltaisesti.


title: Kilpuan rautatieasema

text: Kilpuan rautatieasema () on Suomen rataverkon liikennepaikka Pohjanmaan radalla. Se sijaitsee Kilpuan kylässä Oulaisten kaupungissa Pohjois-Pohjanmaalla lähellä Vihannin kunnanrajaa kantatien 86 varrella. Liikennepaikan etäisyys Helsingin päärautatieasemalta Haapamäen ja Seinäjoen asemien kautta on 668,9 ratakilometriä.


title: Kilpuan rautatieasema

text: Kilpuan asema oli tärkeä Oulaisten Piipsjärven ja Vihannin Korvenkylän asukkaille, jotka asuivat kaukana kuntiensa keskustoista. Kilpuan aseman ympärille kehittyi pieni kyläyhteisö.


title: Kilpuan rautatieasema

text: Nykyisin Kilpuan rautatieasemalla ei ole lainkaan henkilö- tai tavaraliikennettä. Aseman miehitys lopetettiin 1986 ja liikenteenohjaustoiminnot hoidetaan nykyisin kaukokäytöllä Oulusta käsin. Liikennepaikka toimii nykyisin pelkästään junakohtauspaikkana.


title: Hipparkhos (dialogi)

text: Hipparkhos (; ) on Platonin nimiin pantu dialogi. Sen toinen nimi Thrasylloksen jaottelussa on "Voitontavoittelija" (, "Filokerdēs"). Dialogissa keskustelevat Sokrates ja tuntemattomaksi jäävä "ystävä". Dialogia pidetään yleisesti epäperäisenä.


title: Hipparkhos (dialogi)

text: Dialogi luettiin Platonin teosten joukkoon antiikin aikana. Nykyään tutkijat pitävät dialogia yleisesti epäperäisenä eli jonkun toisen henkilön kirjoittamana. Sen arvellaan mahdollisesti olevan Akatemian myöhempää tuotantoa. Tämä perustuu dialogin tyylistä ja eräistä muista seikoista tehtyihin havaintoihin.


title: Hipparkhos (dialogi)

text: Diogenes Laertioksen esittämässä, Thrasylloksen tekemässä Platonin teosten jaottelussa dialogi kuuluu IV tetralogiaan yhdessä dialogien "Alkibiades I", "Alkibiades II" ja "Kilpailijat" kanssa. Aiheensa puolesta Thrasyllos luki dialogin Platonin eettisten teosten joukkoon.


title: Hipparkhos (dialogi)

text: Dialogissa keskustelevat Sokrates ja tuntemattomaksi jäävä ”ystävä”. Kuten dialogin nimi kertoo, se käsittelee Ateenan tyranni Hipparkhosta, joka eli 500-luvulla eaa. ja oli kuollut jo kauan ennen dialogin kirjoittamista.


title: Hipparkhos (dialogi)

text: Dialogin päämääränä on määritellä ahneus. Sokrateen ystävä esittää, että ahneus on voitontavoittelua asioista, joilla ei ole arvoa. Sokrates vastaa, ettei kukaan yritä hyötyä arvottomista asioista; jos ahneus on voitontavoittelua, se on halua hyvään, ja näin jokainen on ahne. Sokrateen ystävä katsoo, että tässä näkemyksessä täytyy olla jotakin vialla, mutta ei osaa sanoa suoraan, missä vika on.


title: Pohjois-Hollanti

text: Pohjois-Hollanti () on maakunta Alankomaiden luoteisosassa. Sen pääkaupunki on Haarlem. Maakunnan suurin kaupunki on Alankomaiden pääkaupunki Amsterdam. Provinssin väkiluku on ja pinta-ala .


title: Pohjois-Hollanti

text: Pohjois-Hollanti muodostaa niemimaan, joka sijaitsee Pohjanmeren ja IJsselmeerin välissä. Yli puolet maakunnan maapinta-alasta on patoamalla paljastettua merenpohjaa ja on korkeudeltaan merenpinnan tason alapuolella.


title: Pohjois-Hollanti

text: Pohjois-Hollannin tärkeimmät kaupungit ovat Amsterdam, Haarlem, Hilversum, Den Helder, Alkmaar, Zaandam ja Hoorn. Texelin saari on myös osa Pohjois-Hollantia.


title: Pohjois-Hollanti

text:
Pohjois-Hollanti muodostettiin vuonna 1840, kun Hollanti jaettiin kahteen maakuntaan: Pohjois- ja Etelä-Hollantiin.
Länsi-Friesland on alue, joka on osa Pohjois-Hollantia, mutta sitä ei tule sekoittaa Frieslandin maakuntaan. Se koostuu seuraavista kunnista:


title: Reese Witherspoon

text: Laura Jeanne Reese Witherspoon (s. 22. maaliskuuta 1976 New Orleans, Louisiana) on yhdysvaltalainen Oscar-palkittu näyttelijä ja tuottaja.


title: Reese Witherspoon

text: Hänet on uransa aikana palkittu muun muassa Oscarilla, Golden Globella, Baftalla, Primetime Emmyllä sekä Screen Actors Guild -palkinnolla. Vuonna 2010 hän sai tähden Hollywood Walk of Famelle.


title: Reese Witherspoon

text: New Orleansissa syntynyt Witherspoon asui ensimmäiset neljä vuottaan Saksassa, jossa hänen kirurgi-isänsä oli komennuksella Yhdysvaltain armeijan palveluksessa. Palattuaan Amerikkaan Witherspoon vietti lapsuutensa Nashvillessä, Tennesseessä. Kouluaikoina Witherspoon luki paljon, sai hyviä arvosanoja ja oli koulunsa cheerleader-ryhmässä.


title: Reese Witherspoon

text: Witherspoon esiintyi ensimmäisen kerran televisiomainoksessa jo seitsemänvuotiaana ja voitti kykykilpailun ollessaan 11-vuotias. Tästä hän sai innoituksen aloittaa näytelmätunnit.


title: Reese Witherspoon

text: Witherspoon koe-esiintyi ensimmäiseen elokuvaansa "Vain kuu kuulee" vuonna 1991. Hän haki koekuvauksessa pieneen osaan, mutta sen sijaan hänet valittiin elokuvan päärooliin. Hänen suoritustaan kehuttiin muun muassa "Variety"-lehdessä. Samana vuonna 15-vuotias Witherspoon sai jo toisen roolinsa televisioelokuvasta "Askel elämään".


title: Reese Witherspoon

text: Vuonna 1996 Witherspoon esiintyi elokuvassa "Hiipivää kauhua" yhdessä Mark Wahlbergin kanssa.


title: Reese Witherspoon

text: Hänen läpimurtoelokuvanaan pidetään "Blondin kostoa" (2001), jonka myötä hänen uransa nousi aivan uudelle tasolle. "Sweet Home Alabamassa" vuonna 2002 Witherspoon näytteli pääroolissa nuorta muotisuunnittelijaa, jonka hän koki ”henkilökohtaisena”. Vuonna 2003 Witherspoon esiintyi "Blondin kosto 2" -elokuvassa, jonka palkkio – 15 miljoonaa dollaria – nosti hänet yhdeksi parhaiten ansaitsevista naisnäyttelijöistä.


title: Reese Witherspoon

text: Vuoden 2005 elokuvassa "Walk the Line" Witherspoon esitti Johnny Cashin laulajavaimoa June Carter Cashia. Witherspoon esitti lauluosuutensa itse, kuten myös hänen vastanäyttelijänsä Joaquin Phoenix. Hän voitti roolistaan parhaan naispääosan Oscarin sekä muun muassa Golden Globen, Bafta-palkinnon ja SAG-palkinnon.


title: Reese Witherspoon

text: Witherspoon lainasi myös äänensä yhdelle "Simpsonit"-sarjan hahmolle ja näytteli "Frendeissä" Rachelin (Jennifer Aniston) siskoa.


title: Reese Witherspoon

text: Vuonna 2014 Witherspoon tuotti jännityselokuvan "Gone Girl", joka oli arvostelumenestys.


title: Reese Witherspoon

text: Vuonna 2016 Witherspoon näytteli minisarjassa "Big Little Lies". Hänet palkittiin sarjasta Primetime Emmyllä tuottajana.


title: Reese Witherspoon

text: Vuonna 2018 ilmoitettiin, että Witherspoonin tähdittämä "Blondin kosto" -sarja saa kolmannen elokuvan. "Blondin kosto 3" saa ensi-iltansa ystävänpäivänä vuonna 2020.


title: Reese Witherspoon

text: Witherspoonin isä John Draper Witherspoon on kirurgi ja entinen armeijan everstiluutnantti, ja äiti Betty Reese toimii sairaanhoitajana ja opettajana collegessa. Hänellä on vuonna 1973 syntynyt isoveli.


title: Reese Witherspoon

text: Reese Witherspoon meni vuonna 1999 naimisiin näyttelijä Ryan Phillippen kanssa, jonka hän tapasi syntymäpäiväjuhlillaan. Myöhemmin he esiintyivät yhdessä elokuvassa "Julmia aikeita". Heillä on kaksi lasta, vuonna 1999 syntynyt tytär ja vuonna 2003 syntynyt poika. Witherspoon ja Phillippe ilmoittivat avioerostaan lokakuussa 2006 seitsemän avioliittovuoden jälkeen.


title: Reese Witherspoon

text: Witherspoon avioitui maaliskuussa 2011 näyttelijöiden agenttina työskentelevän Jim Tothin kanssa. Heillä on vuonna 2012 syntynyt poika.


title: Koulukiusaaminen

text: Koulukiusaamisella tarkoitetaan koulussa tai muussa oppilaitoksessa tapahtuvaa henkistä tai fyysistä väkivaltaa. Koulukiusaaminen täyttää usein rikoksen, kuten kunnianloukkauksen tai pahoinpitelyn, tunnusmerkit. Kiusaaminen on tarkoituksellisesti tai suunnitelmallisesti toista vahingoittavaa, erotukseksi leikistä tai tasaveroisten tavanomaisesta nahistelusta. Koulukiusaaminen on yksilöiden välistä tai yhteisöllistä kiusaamista. Tavallisesti sillä on tarkoitettu oppilaan oppilaaseen kohdistamaa kiusaamista, mutta koulukiusaamiseksi voidaan nimittää myös opettajien välistä työpaikkakiusaamista tai oppilaan ja opettajan välistä kiusaamista. Kiusaaminen ei ole luokan muusta sosiaalisesta elämästä irrallaan oleva asia, vaan se liittyy usein kokonaisvaltaiseen ”ihmisarvon menetykseen vertaisryhmässä”. Härnäämistä, joka kohdistuu milloin keneenkin oppilaaseen, ei useinkaan pidetä varsinaisena koulukiusaamisena, mutta jos se kohdistuu jatkuvasti samaan oppilaaseen, ja kohde on alistetussa asemassa, niin kiusaamisen tunnusmerkit täyttyvät. Koulukiusaaminen voi olla uhrilleen henkisesti hyvinkin vahingollista ja saattaa aiheuttaa jopa aikuisikään asti säilyviä traumoja.


title: Koulukiusaaminen

text: Kiusaaminen on pahan mielen aiheuttamista, joka on


title: Koulukiusaaminen

text: Kiusaajien arveltiin aiemmin kärsivän huonosta itsetunnosta. Tutkimuksissa on kuitenkin selvinnyt, että kyse on enemmän kiusaajien näyttämisen tarpeesta, joskus myös psyykkisistä ongelmista. Kiusaajat ovat myös itse voineet aiemmin joutua kiusatuiksi. Monille sivustakatsojille ja osallistujille kiusaaminen voi olla ajanvietettä. Äärimmillään kyse on vallankäytöstä ja nokkimisjärjestyksen ratkomisesta väkivallan keinoin. Kiusaamisen kohteena on usein oppilas, joka eroaa jollain tavalla muusta joukosta. Perinteisesti tällaisia syitä ovat olleet liikalihavuus, anatominen poikkeavuus, etninen tausta, silmälasien tarve, kiusatun perheen olosuhteet, hiljaisuus, pikkuvanhuus tai hyvä koulumenestys.


title: Koulukiusaaminen

text: Kiusaamisen vähentämisessä pitäisi kiinnittää huomiota koko ryhmään, niin että kiusaaja ei saa tukea ryhmästä (ei yleisöä, ympärillä naureskelijoita tai muita kiusaamiseen mukaan menijöitä jne.) ja että yhä useampi asettuu kiusatun puolelle tai osoittaa, ettei hyväksy kiusaamista.


title: Koulukiusaaminen

text: "Älkää säätäkö päätänne - häiriö on todellisuudessa" -kirjan mukaan juridiset keinot, kuten kiusaajien ja koulujen haastaminen oikeuteen ja korvausten vaatiminen on tehokkaampaa puuttumista kiusaamiseen kuin jatkuva kiusaajan tai kiusattujen psykologisointi tai kiusaajien ymmärtäminen. Poikien ja tyttöjen tapa kiusata koulussa poikkeavat toisistaan: pojilla on enemmän suoraa fyysistä ja verbaalista kiusaamista (potkimista, lyömistä, nimittelyä, sukupuolielimien näyttämiseen pakottamista, kiusatun tavaroiden tuhoamista jne.), tytöt kiusaavat useammin epäsuorasti (ei oteta mukaan peleihin, puhutaan pahaa, jätetään luokan ainoaksi, jota ei kutsuta syntymäpäiville jne.), niin että eivät joudu suoraan kiusatun kanssa kasvokkain. Tyttöjen tapa kiusata on opettajille useimmin vaikeampi huomata kuin poikien.


title: Koulukiusaaminen

text: Koulukiusaaminen liittyy niin kotiin ja ystäviin, kouluoloihin kuin terveyteenkin. Varsinkin ruumiillinen kuritus kotona liittyvät kiusaamiseen. Varsinkin tytöillä ylipaino ja koulutapaturmat liittyy kiusatuksi joutumiseen. Siihen vaikuttaa myös koulun huono työilmapiiri ja omaisuuden vahingoittaminen sekä vaikeudet opiskelussa.


title: Koulukiusaaminen

text: Kiusaamiseen johtavia tekijöitä


title: Koulukiusaaminen

text: Koska kotona ei saada huomiota olemalla kilttejä ja auttamalla, niin yritetään saada huomiota aiheuttamalla häiriötä. Kiusaajien luultiin aiemmin kärsivän huonosta itsetunnosta. Tutkimuksissa on kuitenkin selvinnyt, että kyse on enemmän kiusaajien pätemisen tarpeesta.


title: Koulukiusaaminen

text: Koulukiusaaminen kytkeytyy tiukasti kouluihin, joissa on runsaasti maahanmuuttajataustaisia oppilaita. Maahanmuuttajataustaiset oppilaat ovat muita useammin sekä kiusaajia että kiusattuja. Kiusaamista ei tapahdu vain valtaväestön ja etnisten vähemmistöjen välillä, vaan myös yli etnisten vähemmistörajojen ja vähemmistöjen sisällä. Ulkomaalaistausta on kuitenkin harvoin kiusatuksi joutumisen syynä.


title: Koulukiusaaminen

text: Masentuneisuus ja mielialan vaihtelut vaivaavat usein kiusattuja. Koulukiusatut kärsivät vielä nuorina aikuisina muita ikätovereitaan useammin masennuksesta. Itsetunto kärsii ja sosiaalisten tilanteiden pelko kasvaa, mikä myös nostaa kynnystä kertoa asiasta jollekulle tai puolustautua kiusaajia vastaan. Jotkut koulukiusatut turvautuvat väkivaltaan, jos kiusaaminen nousee hallitsemattomaksi ja alkaa häiritä liikaa normaalia elämää. Jotkut koulukiusatut alkavat itse kiusata muita purkaakseen pahaa oloa. Koulukiusaaminen aiheuttaa joillekin henkilöille pakonomaista tarvetta purkaa aggressiivisuutta. Useimmissa kouluissa ei puututa koulukiusaamiseen tarpeeksi vakavasti, jolloin poliisi joutuu puuttumaan asiaan. Koulusurmissa on joskus yhtenä motiivina ollut koulukiusaaminen; esimerkiksi Jokelan koulusurmien tekijä Pekka-Eric Auvinen oli kokenut koulukiusaamista.


title: Koulukiusaaminen

text: Laki edellyttää kouluilta suunnitelmaa koulukiusaamisen ehkäisemiseksi ja siihen puuttumiseksi. Koulun huono työilmapiiri, koulun omaisuuden turmeleminen ja opiskeluun liittyvät vaikeudet voivat olla merkkejä kiusaamisen esiintymisestä ja niihin puuttuminen voi auttaa vähentämään koulukiusaamista. Koulukiusaaminen saattaa pahimmillaan kuulua rikosoikeuden piiriin. Vaikka kiusaamista itsessään ei ole lainsäädännössä määritelty, ovat monet kiusaamisen muodot myös lakia rikkovia. Esimerkiksi henkilön koskemattomuuden loukkaaminen (lyöminen, töniminen, potkiminen tai muu vastaava) voidaan juridisessa mielessä luokitella pahoinpitelyksi. Myös perättömien huhujen levittäminen saattaa täyttää pahimmillaan kunnianloukkauksen merkistön, josta voidaan tuomita vähintään sakkoihin.


title: Koulukiusaaminen

text: Joka kymmenes peruskoululainen kärsii jatkuvasta kiusaamisesta. Stakes julkaisi syksyllä 2008 koulukiusaamista koskevan tutkimuksen, joka käsitteli kiusaamisen yleisyyttä, syitä ja siihen puuttumista peruskoulun 8. ja 9. luokilla. Sen mukaan suurin osa oppilaista ei joutunut kiusatuksi tai kiusannut muita. Kiusatuksi joutui kuitenkin pojista kymmenen ja tytöistä kuusi prosenttia. Toisten oppilaiden kiusaaminen oli pojilla yhtä yleistä kuin kiusatuksi tuleminen. Tytöt kiusasivat toisia oppilaita puolet vähemmän kuin tulivat itse kiusatuiksi. Kiusaaja-uhreja oli pojista kolme prosenttia ja tytöistä prosentti. Tutkimuksen mukaan koulukiusaamisen uhrien määrä lisääntyi 2000-luvulla.


title: Koulukiusaaminen

text: Vuonna 2014 tehdyn kyselyn mukaan 10,3 % lapsista Suomessa kertoi tulleensa kiusatuksi vähintään kahdesti edellisen kuukauden aikana, mikä on 31 rikkaan maan vertailussa lähellä keskiarvoa (10,8 %). Vähiten kiusaamista ilmeni Ruotsissa (4,5 %), Islannissa (4,6 %), Italiassa (5,2 %); eniten Liettuassa (29,2 %), Latviassa (22,7 %) ja Virossa (16,6 %).


title: Koulukiusaaminen

text: Joka neljäs toistuvan koulukiusaamisen osapuolista ilmoitti, että koulun aikuiset ovat puuttuneet kiusaamiseen. Kiusaamiseen puututtiin yleisemmin kahdeksannella luokalla. Kiusaaja-uhrit olivat huonoimmassa asemassa kiusaamisen selvittelyssä. Tutkimuksen mukaan opettajat tarvitsisivat lisää keinoja kiusaamisen havaitsemiseen. Koulukiusaamisen ehkäiseminen vaatii pitkäjänteistä työtä ja yhteistyötä koulun, kouluterveydenhuollon ja kodin välillä. Parhaiten kiusaamisen saa kuitenkin lopettamaan muut oppilaat. Kun pieni, mutta arvostettu ryhmä oppilaita siirtyy kiusatun puolelle, on myös todennäköistä, että muutkin avaavat silmänsä. Kouluterveydenhuollossa tulisi selvittää kiusaamisen mahdollisuus paljon oirehtivilla, masentuneilla, ylipainoisilla ja koulutapaturmien yhteydessä. Kiusaamiseen puuttuminen varhaisessa vaiheessa ehkäisee parhaiten koulukiusaamista.


title: Koulukiusaaminen

text: Merkittävin suomalainen koulukiusaamisen vastainen hanke on ollut 2007 käynnistynyt, Turun yliopiston psykologian professori Salmivallin ja erikoistutkija Elisa Poskiparran yhdessä johtama KiVa Koulu -ohjelma, jonka piiriin oli ainakin periaatteessa liittynyt jo noin 90 prosenttia suomalaisista peruskouluista. Muita koulukiusaamiseen puuttumiseen rohkaisevia kampanjoita ovat 2010-luvun alkupuolella olleet Päijät-Hämeen poliisilaitoksen ja sisäasiainministeriön Nyt riittää! -kampanja ja Lukiolaisten liiton #kutsumua -nettikampanja.. Lisäksi vuonna 2013 Kotipizzalla oli käynnissä Rispekti-kampanja, jossa jokaisesta "Rispekti"-pizzasta lahjoitettiin yksi euro koulukiusaamisen vastaiseen työhön.


title: Sabina Valbusa

text: Sabina Valbusa (s. 21. tammikuuta 1972 Verona, Italia) on italialainen uransa lopettanut maastohiihtäjä. Hän on saavuttanut arvokisoista Italian viestijoukkueessa hopean ja kolme pronssia.


title: Sabina Valbusa

text: Ensimmäisen ja toistaiseksi ainoan maailmancupin osakilpailuvoittonsa Valbusa saavutti 13. maaliskuuta 2004 Pragelaton laduilla. Urallaan hän on ollut yhdeksän kertaa maailmancupissa palkintokorokkeella.


title: Sabina Valbusa

text: Valbusa on käynyt läpi viidet talviolympialaiset. Ramsaussa 1998 hän sijoittui 15 kilometrin yhdistelmäkilpailussa sijalle 17. Salt Lake Cityssä 2002 15 km:n perinteisellä kymmenes, 10 km:n yhdistelmäkisassa yhdeksäs, sprintissä 17:s ja viestissä kuudes. Torinossa 2006 Valbusa oli 15 km:n yhditelmäkisassa 17:s, viestissä hän otti joukkueensa kanssa pronssia ja 30 km:llä hän oli kymmenes. Vancouverin olympialaisissa 2010 hän sijoittui 10 kilometrin vapaan hiihtotavan kilpailussa sijalle 17.


title: Sabina Valbusa

text: Sabina Valbusan veli Fulvio on myös menestynyt hiihtäjänä.


title: Archiv Produktion

text: Archiv on Deutsche Grammophonin (DG) omistama vuonna 1947 perustettu levymerkki, joka on erikoistunut vanhan musiikin julkaisemiseen. Levymerkille äänittävistä taiteilijoista tunnetuimpia ovat Helmut Walcha, Karl Richter, sir John Eliot Gardiner ja Trevor Pinnock.


title: Archiv Produktion

text: DG julkaisee Archiv Blue -merkillä vanhempia äänityksiä halvempaan hintaan.


title: Brad Gushue

text: Bradley Raymond "Brad" Gushue (s. 16. kesäkuuta 1980 St. John'sissa, Newfoundland ja Labradorissa, Kanadassa) on kanadalainen curling-pelaaja. Gushue toimi Kanadan joukkueen nelosheittäjänä sen voittaessa olympiakultaa 2006 Torinon kisoissa.


title: Brad Gushue

text: Gushue on voittanut kuusi kertaa (1995, 1996, 1998, 1999, 2000, 2001) Newfoundlandin ja Labradorin provinssin juniorimestaruuden, joista viisi kertaa joukkueen kapteenina. Vuonna 2001 hän voitti lisäksi juniorien maailmanmestaruuden sekä maansa mestaruuden. Gushue jatkoi menestyksekkäitä otteitaan myös aikuisten kilpailuissa.


title: Brad Gushue

text: Toukokuussa 2005 Gushue kutsui joukkueeseensa kokeneen kaksinkertaisen maailmanmestarin Russ Howardin Kanadan olympiakarsintoihin. Aluksi Howard oli vain varamies, mutta Mike Adam teki vapaaehtoisesti tilaa kokeneelle Howardille, joka käytännössä toimi myös joukkueen kapteenina. Joukkue selviytyi Kanadan kovatasoisista sisäisistä karsinnoista olympialaisiin, missä se sijoittui alkusarjassa toiseksi ja eteni loppuotteluun. Loppuottelussa joukkue voitti Markku Uusipaavalniemen kipparoiman Suomen ja saavutti olympiakultaa. Joukkueessa pelasivat Gushuen lisäksi Mark Nichols (kolmosheittäjä), Russ Howard (kakkosheittäjä ja kapteeni), Jamie Korab (ykkösheittäjä) ja Mike Adam (varamies).


title: Roskaruoka

text: Roskaruoka on ravintosisällöltään epäterveelliseksi luokiteltavaa ruokaa. Usein roskaruoassa on päivittäisiin saantisuosituksiin nähden liikaa jotain yksittäistä ravintoainetta ja tämän lisäksi annoskoot ovat yleisesti katsoen monesti energiapitoisuuksiltaan liian suuria päivittäiseen energiantarpeeseen suhteutettuna.


title: Roskaruoka

text: Roskaruoaksi luokitellaan muun muassa hampurilaiset, ranskanperunat, pizza, makkara, sipsit, eineskala ja kebab. Tämä luokittelu on kuitenkin virheellinen, koska esimerkiksi perushampurilaisen rasvasisältö on lähellä ravitsemussuosituksia ja toisaalta kotiruoka voi olla ravintosisällöltään epätasapainoista. Pizzan terveellisyys tai epäterveellisyys riippuu siitä, mitä täytteitä ja kuinka paljon juustoa käytetään. Vastoin yleistä käsitystä kotiruoka ei automaattisesti ole pika- tai valmisruokaa terveellisempää, vaan kotiruoka voi olla runsasrasvaista, tai -sokerista, sisältää paljon energiaa ja sen vitamiini- ja kivennäisainepitoisuus voi olla niukka. Ravitsemuksellisesti ruokaa täytyisi tarkastella vähintään ateriatasolla, jolloin aterialla nautittavien ruokalajien kokonaisuus on ravitsemuksellisesti ratkaiseva tekijä.


title: Roskaruoka

text: Roskaruoka-sanan alkuperäinen englanninkielinen nimitys on "junk food" (engl. "junk", 'hylätty tai vanha tavara, joka on tarpeetonta tai arvotonta; roju'). Suomenkielisen nimen on arveltu viittaavan runsaaseen roskan määrään, jota pikaruoasta syntyy osin kierrättämiskelvottomine käärepapereineen ja pakkauksineen.


title: Deutsche Grammophon

text: Deutsche Grammophon on saksalainen vuonna 1898 perustettu Euroopan vanhin toimiva levy-yhtiö. Muun muassa äänilevyjen valmistajana tunnettu yhtiö on nykyisin klassiseen musiikkiin erikoistunut levymerkki vuodesta 1948 alkaen ja yhä levy-yhtiö, joka on vuodesta 1999 ollut osa Universal Music Groupia.


title: Deutsche Grammophon

text:
Deutsche Grammophonin perustajista Emile Berliner oli vuonna 1851 Saksassa syntynyt yhdysvaltalainen gramofonin, gramofonilevyn, mikrofonin ja siten äänilevyteollisuuden monipuolinen keksijä.
Vuonna 1870 hän otti tarjotun paikan vastaan Yhdysvaltoihin sekatavarakauppaan Washingtoniin. Myöhemmin hän työskenteli Bell Telephone Companyn puhelintehtaalla käyden vuodesta 1873 alkaen sähkötekniikan iltakursseja. Emil sai 75 000 dollaria vuonna 1877 patentistaan keksimäänsä mikrofoniin Bell Telephone Companylta. Käydessään 1881 Saksassa Emil perusti veljensä kanssa Hannoveriin J. Berliner - Telefonfabrik puhelintehtaan, jonka tiloihin perustettiin myöhemmin äänitepuristamo Deutsche Grammophon.
Deutsche Grammophon on maailman vanhin yhä toiminnassa oleva levy-yhtiö.Emil Berliner lähetti veljenpoikansa Joseph Sandersin Yhdysvalloista Saksaan perustamaan yhtiötä.


title: Deutsche Grammophon

text: Deutsche Grammophon GmbH:n perustivat vuonna 1898 veljekset Joseph, Jacob ja Emile Berliner Hannoveriin. Yhtiö toimi Emil Berlinerin E. Berliner's Gramophone -yhtiön Saksan sivuhaarana ja Englantiin aiemmin samana vuonna perustetun Gramophone Companyn, The Gramophone Co. Ltd. emoyhtiön äänitetehtaana. Vuonna 1900 uuden yhtiön Deutsche Grammophon AG:n pääkonttori perustettiin Berliiniin, kun omistajaksi tulivat lisäksi Orpheus Musikwerke GmbH ja mainittu The Gramophone Co. Ltd.


title: Deutsche Grammophon

text: Deutsche Grammophon perustettiin puristamaan gramofonilevyjä Britannian markkinoille Gramophone Companylle. Emile Berlinerin hydrauliset puristimet hankittiin Yhdysvalloista. Lisäksi yhtiö perusti oman levymerkin Grammophon. Vuonna 1907 Hannoverin tehtaassa oli jo 200 äänitteen puristuskonetta, kun uutuutena kaksipuolinen äänilevy tuli markkinoille.


title: Deutsche Grammophon

text: Berlinerin veljesten kotikaupungissa Hannoverissa alkuun toimineella yhtiöllä oli yhteyksiä amerikkalaiseen Emile Berlinerin Victor Talking Machine Companyyn ja brittiläiseen emoyhtiöönsä Gramophone Companyyn, mutta suhteet viilenivät ensimmäisen maailmansodan sytyttyä ja koska Saksan hallitus otti haltuunsa vihollisen omaisuutena Deutsche Grammophonin ja Brittiläisen Gramophonen sijoitukset Saksassa. Saksalainen Polyphonmusikwerke AG. osti yhtiön valtiolta 24. huhtikuuta 1917.


title: Deutsche Grammophon

text: Jo 1913 miltei kaikki Deutsche Grammophonin liiketoiminta oli siirretty Hayesiin Middlesexiin Englantiin emoyhtiö Gramophone Companylle. Vuonna 1916 Deutsche Grammophon oli suljettuna ja uusi omistaja sai lähinnä toimimattoman yhtiön vuonna 1917.


title: Deutsche Grammophon

text:
Vuonna 1924 Deutsche Grammophonen omistajan Polyphonen vuonna 1913 perustama Polydor levymerkki valjastettiin kansainvälisille markkinoille Saksan ulkopuolelle muun muassa vientiyhtiönä Britanniaan. Vuosisadan alun ajan Deutsche Grammophonen tehtaan tuotteita oli jo viety muutenkin laajalti muihin maihin. Tuolloin muun muassa Polyphon, Polyphon Musik ja Englannissakin Polyphon Recordin korvannut Pilot Record olivat tuttuja tuotteita Deutsche Grammophonen äänitetehtaalta vähitellen joka maanosassa. Polyphon Musikin levyjä omine numerosarjoineen on julkaistu ainakin 36 maassa tai alueella. Muun muassa eri kokoisia tuotteita teki yhteisen omistajan Polyphonwerke AG tehdas Berliinissä.
Kun Joseph Berliner kuoli vuonna 1928 ja Emile Berliner seuraavana vuonna, niin tehtaassa puristettiin liki 10 miljoonaa levyä vuodessa ja työntekijöitä oli jo 600.


title: Deutsche Grammophon

text: Vielä Emil Berlinerin eläessä 8. toukokuuta 1925 hänen englantilainen yhtiönsä The Gramophone Co. Ltd perusti sodassa menetetyn Deutsche Grammophonen tilalle Electrola GmbH yhtiön Saksaan. Electrola käytti nyt myös emonsa "His Master's Voice", HMV-levymerkkiä ja Victor -levymerkkiä, joilla oli kummallakin Nipper-koira logossaan. Samana vuonna englannin emoyhtiö Gramophone osti Columbia Graphophone Company Ltd. yhtiön, josta johtuen Electrolasta tuli vuonna 1931 Emilen uraa jatkaneen Electrical and Musical Industries Ltd.EMIn tytäryhtiö.


title: Deutsche Grammophon

text: Lopulta vuonna 1932 Deutsche Grammophon ja omistaja Polyphon yhdistettiin ja pääkonttori siirtyi jälleen Hannoveriin. Polydor tuli siten yhteiseen yhtiöön. Pian Leipzigin tehdas lopetettiin. Heikon myynnin ja velkakriisin vuoksi vuonna 1937 yhtiö perustettiin jälleen Deutsche Grammophon GmbH nimisenä, kun rahoittajat olivat Deutsche Bank ja Telefunken Gesellschaft.


title: Deutsche Grammophon

text: Vuonna 1941 yhtiön osti sähköalan yhtiö Siemens & Halske. Levymerkki Siemens Spezial perustettiin klassiselle musiikille ja Siemens Polydor viihdemusiikille. Toisen maailmansodan tuhottua sekä tehtaan että pääkonttorin yhtiö avasi pienen valmistamon Berliiniin, kunnes tehdas ja pääkonttori jälleen rakennettiin Hannoveriin.


title: Deutsche Grammophon

text: Vuonna 1946 DG alkoi ensimmäisenä yhtiönä käyttämään ainoastaan magneettista ääninauhaa. Vuonna 1948 klassiselle musiikille perustettiin levymerkki Deutsche Grammophon Gesellschaft, jota julkaisi myös Decca Yhdysvalloissa. Punainen Polydor muotoutui populaarimusiikin levymerkiksi ja musta Brunswick muodostettiin ulkomaisen musiikin levymerkiksi. Hopeisesta Archiv Produktionista tuli klassisen musiikin levymerkki. Toisen maailmansodan tuloksena EMIn Electrolan patentoitua Nipper-koiran etiketeissä, niin Deutsche Grammophon oli menettänyt oikeuden käyttää koiraa gramofoneineen lopullisesti. Levymerkki Grammophon lopetettiin.


title: Deutsche Grammophon

text: 5. heinäkuuta 1949 Deutsche Grammophon hyväksyi olla käyttämättä vanhaa levymerkin tunnusta sopimuksella Electrola Gesellschaft m.b.H:n kanssa, jonka myötä Electrola sai rajoittamattoman lisenssin tunnuksen käyttöön ensimmäinen päivä heinäkuuta 1951 alkaen. Yksi syy ongelmaan oli ollut jo 30 vuotta, että tavaramerkin sai Saksassa myytyä vain yhtiön myynnin yhteydessä. Emile Berlinerin alkuperäisillä HMV:llä ja Deutsche Grammophonin Grammophon -levymerkillä oli kummallakin logonaan koiralogo. Etikettien kuva oli taidemaalari Francis Barraudin vuonna 1899 maalaama koirastaan Nipper kuuntelemassa fonografia, joka oletetaan "Ediphone" -diktafoniksi, koska sillä pystyi äänittämään koiran isännän ääntä. Englantilaisen Gramophonen vuonna 1901 sadalla punnalla ostamaa kuvaa käyttivät myös Emilen Victor Talking Machine Company, Victor, HMV:n tavaratalot ja RCA Records.


title: Deutsche Grammophon

text: Polydorista tuli populaarimusiikkiyhtiö vuonna 1946, kun taas keltaisesta väristään tunnetusta Deutsche Grammophon -merkistä tuli klassillisen musiikin yhtiö. Ranskalaisten ei kuitenkaan odotettu ostavan mitään merkiltä nimeltä Deutsche Grammophon Gesellschaft, joten Polydor pysyi Deutsche Grammophonin vientiyhtiönä siellä.


title: Deutsche Grammophon

text: Vuonna 1954 DGG perusti Britanniaan yhtiön Polydor Records Ltd. Vuonna 1956 ensimmäistä kertaa täsmälleen nykyinen levymerkki Deutsche Grammophon otettiin käyttöön keltaisella logolla, kun tähtikuvio korvattiin tulppaanikruunulla, jonka suunnitteli Siemensin mainontakonsultti Hans Domizlaff.


title: Deutsche Grammophon

text: Vuonna 1962 Siemens muodosti alankomaalaisen Philipsin kanssa yhteisyrityksen DGG/PPI Record Group, josta tuli PolyGram vuonna 1972. Tällöin Deutsche Grammophon (DGG) oli vakiinnuttanut maineensa laadukkailla klassisen musiikin äänityksillä ja sillä oli listoillaan suuri joukko huippuluokan kapellimestareita, muusikoita ja laulajia. Tytärlevymerkki Archiv Produktion kasvatti yleisön kiinnostusta eurooppalaiseen keski- ja renessanssiajan musiikkiin, gregoriaaniseen kirkkolauluun ja alkuperäissoittimilla soitettuihin äänitteisiin.


title: Deutsche Grammophon

text: Deutsche Grammophon oli CD-levyjen tuotteistamisen edelläkävijöitä ja julkaisi Herbert von Karajanin ja Berliinin filharmonikoiden levytyksiä CD-muodossa jo vuonna 1981.


title: Deutsche Grammophon

text: DGG/Polydor -yhtiö eteni Yhdysvaltain markkinoille vuonna 1969, jolloin isot amerikkalaiset klassisen musiikin levymerkit kuten Columbia Masterworks ja RCA (RCA Red Seal ja RCA Victor) olivat kannattavuussyistä luopumassa monista taiteilijoistaan ja tekivät huonolaatuisia levyjä. Deutsche Grammophonin korkea äänitysten ja vinyylipuristeiden laatu toi yhtiölle sopimuksen Arthur Fiedlerin ja Boston Pops Orchestran kanssa.


title: Deutsche Grammophon

text: Siemens myi osake-enemmistönsä yhtiössä vuonna 1987 ja Philipsistä tuli PolyGramin pääomistaja 90 prosentin osuudella. Yhtiö toteutti vuonna 1989 julkisen osakeannin, jotta Philipsin omistusosuus laski 75 prosenttiin.


title: Deutsche Grammophon

text: Vuonna 1997 Seagram osti PolyGramin ja siten Deutsche Grammophon GmbH yhtiön ja levymerkin. Yhtiö on nykyinen avainyhtiö Universal Music Groupin klassisesta musiikista vastaavasta osasta Decca Label Group Decca levymerkin kera. Se hallinnoi amerikkalaisen Deccan ja Westminster Recordsin julkaisuja, joiden yhtiöiden aiempi omistaja oli MCA Records. Seagram myi sittemmin Universal Music Groupin Vivendille.


title: Deutsche Grammophon

text: Klassisen musiikin äänityksistään parhaiten tunnettu Deutsche Grammophon on 1960-luvulta lähtien julkaissut tuotantoa myös nykymusiikin säveltäjiltä Bruno Maderna, David Bedford, Cornelius Cardew ja Luigi Nono. Yhtiö julkaisi myös valtaosan Karlheinz Stockhausenin tuotannosta kunnes säveltäjä perusti oman levymerkin. Muita DGG:n saksalaisia säveltäjänimiä ovat Paul Hindemith ja Hans Werner Henze.


title: Deutsche Grammophon

text: Tämän päivän säveltäjiin, jotka ovat julkaisseet tuotantoaan Deutsche Grammophonin kautta lukeutuvat muun muassa Sofia Gubaidulina, Oliver Knussen, Mark Anthony Turnage, Peter Eötvös ja Philip Glass. Vuonna 2011 Tori Amos teki sopimuksen DGG:n kanssa.


title: Deutsche Grammophon

text: Deutsche Grammophonin tunnetuimman kapellimestarin Herbert von Karajanin lisäksi merkille ovat levyttäneet Karl Böhm, Eugen Jochum, Leonard Bernstein, Pierre Boulez, Claudio Abbado ja Christian Thielemann. Uusimpiin kiinnityksiin kuuluu Gustavo Dudamel.


title: Deutsche Grammophon

text: Deutsche Grammophon GmbH toimii yhä omana yhtiönään Saksasta käsin levymerkkeineen klassisen musiikin alueella. Polydor Ltd. toimii yhä Britanniasta käsin omana yhtiönään ja sillä vahva toimintakenttä popmusiikin alueella mittavalta Universal Music Groupin artistiryppäältä.


title: Alkibiades I

text: Alkibiades I eli Ensimmäinen Alkibiades (; ) on Platonin nimiin pantu dialogi. Sen toinen nimi Thrasylloksen jaottelussa on "Ihmisen luonnosta" (, "Peri anthrōpou fyseōs"). Dialogissa keskustelevat Sokrates ja Alkibiades. Monet tutkijat pitävät dialogia epäperäisenä.


title: Alkibiades I

text: Dialogin aitous on kyseenalaistettu, samoin kuin "Toisen Alkibiadeen". Dialogi on kuitenkin todennäköisesti kirjoitettu sadan tai kahdensadan vuoden sisällä Platonin muiden teosten jälkeen. Antiikin aikana ensimmäistä "Alkibiadesta" pidettiin parhaana johdantona platonilaiseen filosofiaan. Todennäköisesti tämän vuoksi se on jo antiikin ajoista lähtien luettu mukaan Platonin teosten korpukseen.


title: Alkibiades I

text: Diogenes Laertioksen esittämässä, Thrasylloksen tekemässä Platonin teosten jaottelussa dialogi kuuluu IV tetralogiaan yhdessä dialogien "Alkibiades II", "Hipparkhos" ja "Kilpailijat" kanssa. Aiheensa puolesta Thrasyllos luki dialogin Platonin kätilöivien ("maieutikos") teosten joukkoon.


title: Alkibiades I

text: Dialogissa Alkibiades keskustelee Sokrateen kanssa samoin kuin dialogissa "Alkibiades II". Sokrates yrittää taivutella Alkibiadeen pois politiikasta kohti filosofista elämää. Dialogin lyhyessä johdannossa Sokrates julistaa suunnatonta rakkauttaan Alkibiadesta kohtaan. Keskustelussa käsitellään muun muassa politiikkaa ja poliitikkoja, sotaa ja rauhaa, itsensä tuntemista ("gnothi seauton"), sielua ja aitoa rakkautta. Dialogin loppuosassa Sokrates käsittelee monia elintärkeitä syitä, joiden vuoksi Alkibiades tarvitsee häntä. Vaikka Sokrateen yritykset taivutella Alkibiades politiikasta filosofian puoleen epäonnistuvat lopulta, dialogin loppua kohti Alkibiades on melko lailla vietelty Sokrateen tyyliin päätellä ja keskustella.


title: Alkibiades II

text: Alkibiades II eli Toinen Alkibiades ( tai ; ) on Platonin nimiin pantu dialogi. Sen toinen nimi Thrasylloksen jaottelussa on "Rukouksesta" (, "Peri eukhēs"). Dialogissa keskustelevat Sokrates ja Alkibiades. Dialogia pidetään yleisesti epäperäisenä.


title: Alkibiades II

text: Dialogin aitous on kyseenalaistettu samoin kuin "Ensimmäisen Alkibiadeen". "Toisen Alkibiadeen" epäaitoudesta tutkijat ovat kuitenkin vielä yksimielisempiä. Tämäkin dialogi on kuitenkin todennäköisesti kirjoitettu sadan tai kahdensadan vuoden sisällä Platonin muiden teosten jälkeen.


title: Alkibiades II

text: Diogenes Laertioksen esittämässä, Thrasylloksen tekemässä Platonin teosten jaottelussa dialogi kuuluu IV tetralogiaan yhdessä dialogien "Alkibiades I", "Hipparkhos" ja "Kilpailijat" kanssa. Aiheensa puolesta Thrasyllos luki dialogin Platonin kätilöivien ("maieutikos") teosten joukkoon.


title: Alkibiades II

text: Dialogissa Alkibiades keskustelee Sokrateen kanssa samoin kuin dialogissa "Alkibiades I". Keskustelussa Sokrates yrittää vakuuttaa Alkibiadeelle, että tämän on vaarallista rukoilla jumalia, ellei tiedä onko se mitä hän pyytää tosiasiassa hyvä vai huono asia hänelle itselleen.


title: Konsertot (Bach)

text: Johann Sebastian Bachin säveltämistä konsertoista ylivoimaisesti tunnetuimpia ovat Brandenburgin varakreiville sävelletyt concerto grosso -muotoiset brandenburgilaiset konsertot BWV 1046 - 1051, mutta säveltäjä sävelsi konserttoja myös muille soittimille. Säilyneiden teosten joukossa on kaksi viulukonserttoa (1041 ja 1042), kuuluisa kaksoisviulukonsertto kahdelle viululle, BWV 1043 ja osa viulukonsertosta D-duurissa BWV 1045 sekä cembalokonsertot (BWV 1052–1065) yhdelle, kahdelle, kolmelle ja jopa neljälle cembalolle. Cembalokonsertoista on myöhemmin rekonstruoitu joukko viulu-, oboe- ja huilukonserttoja.


title: Suomi kesäolympialaisissa 1920

text: Suomi osallistui vuoden 1920 kesäolympialaisiin Antwerpenissä 66 urheilijan joukkueella. Kyseessä olivat ensimmäiset kisat, joihin Suomi osallistui itsenäisenä valtiona siniristilipun alla.


title: Suomi kesäolympialaisissa 1920

text: Myrskyävä matka olympialaisiin tehtiin höyrylaiva Oihonnalla, joka pysähtyi kesken matkan Cuxhavenissa ostamaan hiiltä. Suomen joukkueen ylijohtajana toimi K. E. Levälahti.


title: Suomi kesäolympialaisissa 1920

text: Suomen joukkueen "maskottina" oli elävä karhunpentu jonka uimahyppääjä Kalle Kainuvaara oli kielloista huolimatta järjestänyt laivaan. Kainuvaaran tarkoitus oli myydä karhu Euroopassa. Perillä Antwerpenissa karhun onnistui kertaalleen myös karata, mutta yhdeksän suomalaisen painijan voimin se onnistuttiin saamaan kiinni ja taltutettua. Lopulta karhu myytiin läheiseen eläintarhaan.


title: Suomi kesäolympialaisissa 1920

text: Suomi saavutti Antwerpenissä ensimmäisen olympiamitalinsa itsenäisenä valtiona, kun Ludowika ja Walter Jakobson voittivat kultaa pariluistelussa.


title: Katarina Witt

text: Katarina Witt (s. 3. joulukuuta 1965 Staaken, Itä-Saksa) on entinen saksalainen taitoluistelija ja kaksinkertainen olympiavoittaja. Hän edusti urallaan Itä-Saksaa. Hänet tunnettiin aktiiviaikanaan yleisesti nimellä "Kati".


title: Katarina Witt

text: Witt voitti urallaan olympiakultaa 1984 Sarajevossa sekä 1988 Calgaryssä. Hän oli ensimmäinen naistaitoluistelija, joka puolusti menestyksekkäästi olympiakultaansa sitten Sonja Henien. Lisäksi hänellä on neljä maailmanmestaruutta ja kuusi Euroopan-mestaruutta.


title: Katarina Witt

text: Witt aloitti vuonna 1988 ammattilaisuran, joka oli harvinaista itäsaksalaisille urheilijoille. Hän kierteli Yhdysvalloissa toisen olympiavoittaja Brian Boitanon kanssa. Heidän show’nsa "Witt and Boitano Skating" (”Witt ja Boitano luistelemassa”) oli niin suosittu, että ensimmäisen kerran kymmeneen vuoteen Madison Square Garden oli loppuunmyyty jääshow’ssa.


title: Katarina Witt

text: Lillehammerissa 1994 Witt palasi olympiajäille, nyt jälleenyhdistyneen Saksan edustajana. Hän sijoittui kisoissa seitsemänneksi. Wittin esiintyminen oli enemmän iloitsemisesta vapaasta Itä-Saksasta kuin voittotaistelusta. Hänen vapaaohjelmansa musiikki herätti huomioita, sillä se oli sovitus Pete Seegerin kappaleesta ”Where Have All the Flowers Gone”. Esitys oli taiteellisesti vakuuttava ja se sisälsi ajatuksen rauhasta Sarajevoon.


title: Katarina Witt

text: Uran jälkeen Witt on saanut huomattavasti tunnustuksia. Vuonna 1995 hänet valittiin World Figure Skating Hall of Fameen. Lisäksi hänet on äänestetty muun muassa vuosisadan suosituimmaksi naistaitoluistelijaksi.


title: Katarina Witt

text: Uransa päättymisen jälkeen Katarina Witt näytteli elokuvissa ja työskenteli mallina. Vuonna 1998 Witt poseerasi alasti "Playboyssa". Numero, jossa kuvat julkaistiin, oli toinen loppuunmyyty "Playboy"-lehti (ensimmäisessä oli kuvia Marilyn Monroesta) kautta aikain.


title: Suomi kesäolympialaisissa 1912

text: Suomen joukkueen vahvuus Tukholman kesäolympialaisissa 1912 oli 164 urheilijaa.


title: Suomi kesäolympialaisissa 1912

text: Suomen suuriruhtinaskunnan joukkue osallistui kisoihin erillään Venäjän keisarikunnan joukkueesta. Suomen osallistumisesta omana joukkueenaan oli sovittu Ruotsin ja Venäjän kesken.


title: Suomi kesäolympialaisissa 1912

text: Kisojen avajaisissa suomalaiset marssivat Venäjän joukkueen takana Finland-kyltin kanssa sekä myös ajoittain Helsingin ruotsinkielisen naisvoimisteluseuran lippua heiluttaen. Suomen suuriruhtinaskunnalla ei ollut omaa virallista lippua. Kisojen aikana Suomen jalkapallomaajoukkue pelasi voitokkaasti Venäjää vastaan. Tuolloin salkoon nostettiin Venäjän lippu, ja näkyville asetettiin lakana, jossa luki "Finland vunnit" (eli Suomi voitti). Myöhemmin kisojen aikana muodostui käytännöksi, että suomalaiset mitalinsaajat ilmoitettiin Venäjän lipun ja sen alle nostetun sinivalkoisen Finland-viirin kanssa.


title: Suomi kesäolympialaisissa 1912

text: Suomen jalkapallomaajoukkue sijoittui neljänneksi, joka on miesten maajoukkueen kaikkien aikojen paras sijoitus arvokisoissa.


title: Kharmides (dialogi)

text: Kharmides (; ) on Platonin kirjoittama dialogi. Sen toinen nimi Thrasylloksen jaottelussa on "Kohtuullisuudesta" (, "Peri sōfrosynēs"). Dialogissa Sokrates ja Kharmides keskustelevat sen nimen mukaisesti kohtuullisuudesta.


title: Kharmides (dialogi)

text: Platonin teosten joukossa "Kharmides" on luettu tämän varhaisvaiheen dialogeihin, toisin sanoen se on mitä ilmeisimmin kirjoitettu suhteellisen pian Sokrateen kuoleman jälkeen. Tämä on päätelty useista tyylillisistä ja sisällöllisistä seikoista: dialogi on suhteellisen lyhyt ja yksinkertainen, se ei pääty mihinkään selkeään lopputulokseen, eikä se sisällä Platonille myöhemmin yleisiä teemoja, kuten ideaoppia.


title: Kharmides (dialogi)

text: Diogenes Laertioksen esittämässä, Thrasylloksen tekemässä Platonin teosten jaottelussa dialogi kuuluu V tetralogiaan yhdessä dialogien "Theages", "Lakhes" ja "Lysis" kanssa. Aiheensa puolesta Thrasyllos luki dialogin Platonin koettelevien ("peirastikos") teosten joukkoon.


title: Kharmides (dialogi)

text: "Kharmides" on muodoltaan epäsuora eli referoitu dialogi. Dialogissa keskustelevat Sokrates, Platonin eno Kharmides, Kharmideen ja Platonin sukulainen Kritias sekä Sokrateen ystävä Khairefon. Keskustelu sijoittuu Ateenan Taureaan palaistraan.


title: Kharmides (dialogi)

text: Nimihenkilö Kharmides on teoksessa nuori ja kaunis ateenalainen, joka vaikuttaa olevan dialogin aiheena olevan ”kohtuullisuuden” tai ”järkevyyden” ("sōfrosynē") ruumiillistuma. Tästä keskustelu siirtyykin kohtuullisuuden määritelmään. Kharmides ehdottaa alussa, että kohtuullisuus on kaiken tekemistä rauhallisesti tai häveliäästi. Tämä määritelmä hylätään, koska Kharmides myöntää, että kohtuullisuus on täysin hyvää eikä millään muotoa pahaa, ja koska nopeus joissakin toimissa on parempaa kuin rauhallisuus ja hitaus samoissa toimissa, kohtuullisuus ei voi olla rauhallisuutta.


title: Kharmides (dialogi)

text: Seuraavaksi Kharmides määrittelee kohtuullisuuden vaatimattomuudeksi. Sokrates hylkää myös tämän määritelmän, lainaten Homeroksen sanoja "Odysseiasta": ”vaatimattomuus ei ole hyvä tarpeenalaiselle”, ja koska kohtuullisuus on täysin hyvää, se ei voi olla vaatimattomuutta.


title: Kharmides (dialogi)

text: Tämän jälkeen Kharmides kertoo Sokrateelle kohtuullisuuden määritelmän jonka oli kuullut toiselta: kohtuullisuus on omien asioiden hoitamista. Tämäkään ei kuitenkaan kelpaa vastaukseksi, koska se vaatisi lisäselityksen siitä, mitä tämä tarkoittaa. Esimerkiksi toisen käsityöläisen töitä tekevä käsityöläinen voi olla järkevä, mutta ei silti tee omia töitään.